Diferencia entre revisiones de «Configuración da rede en XenServer: Interfaces, Ponte, Bonding, Rede Interna Privada» - Manuais Informática - IES San Clemente.\nDiferencia entre revisiones de «Configuración da rede en XenServer: Interfaces, Ponte, Bonding, Rede Interna Privada»\nRevisión actual del 22:38 27 nov 2016 (ver código)\nRevisión actual del 22:38 27 nov 2016\n1.1 Tipos de redes\n1.2 Tipos de tráfico: Interface de xestión, Tráfico MVs, Tráfico de Almacenamento\n1.3 Caso práctico sobre interfaces e redes\n2.1.1 Bonding activo-activo\n2.1.2 Bonding activo-pasivo\n2.1.3 Bonding LACP\n2.2 Caso práctico en XenServer\n2.2.1 Experimentación ante fallos\n2.2.2 Desfacer un bonding\n3 Rede externa VLAN\n4 Tráfico das MVs\n5 Rede privada interna (solitaria)\n5.1 Caso práctico: Crear unha DMZ\n5.1.1 Script de configuración de iptables\n6 Engadir un novo interface a un host\n7 Tráfico de almacenamento\n7.1 Configuración da NAS\n7.2 Configuración de XenServer\n8 Conclusión final sobre a xestión das redes en XEN\nO que vén a continuación é unha parte extensa e con varias casuísticas.\nBúscase presentar ao usuario distintas formas de configurar a rede en XEN, para que cando se remate o seu estudio se poida analizar cal se adapta mellor aos seus intereses reais presentes e futuros.\nNo caso do Bonding, vaise realizar nunha ocasión, para amosar o seu funcionamento, e logo non se vai usar máis neste material, pero o usuario poderá sacar conclusións de en que situacións o podería usar.\nQuen desexe afondar sobre este asunto pode consultar:\nA guía dos administradores: http://docs.vmd.citrix.com/XenServer/6.2.0/1.0/en_gb/reference.html#networking.\nGuía avanzada de deseño da rede en XenServer:http://support.citrix.com/servlet/KbServlet/download/27046-102-666250/XS-design-network_advanced.pdf\nDeste último enlace foron tomadas as imaxes de deseño da rede en XS que se amosan a continuación.\nEsta imaxe condensa a filosofía da xestión da rede de XenServer:\nTarxetas físicas [NICs (Network Interface Card)], chamadas PIF (Physical Interface) serven para unir o host coa infraestrutura de rede da organización. Conéctanse aos switches xeralmente.\nRede (Network) Externa: Sobre cada NIC (PIF) XEN constrúe unha Rede/Switch que equivale a un Switch Virtual interno. Recibe o nome de xenbrX (XenBridge número X)\nVIF (Virtual Interface): as tarxetas de rede (virtuais) que se asocian a cada MV.\nO nivel intermedio Rede/Network/Switch Virtual/xenbr actúa de intermediario entre a tarxeta real (NIC/PIF) e as tarxetas asociadas a cada MV (VIFs).\nVLAN: outro tipo Rede/Network/Switch Virtual/xenbr chámase VLAN, e créase para que estea asociada a unha VLAN concreta do interface físico e non a toda a NIC.\nRede privada virtual (solitaria): aquelas Redes/Network/Switch Virtual/xenbr que non están asociadas a ningún interface físico (NIC/PIF).\nEn similitude con VirtualBox equivale á configuración Rede Interna que se pode realizar nun adaptador de rede.\nAs redes privadas non permiten a Migración de MVs nun pool, para iso están:\nExiste un cuarto tipo de redes chamado: Cross-server Private que permite a comunicación entre MVs de distintos hosts cuxas VIFs están asociadas a redes privadas. Este tipo non se vai ver neste curso.\nTipos de tráfico: Interface de xestión, Tráfico MVs, Tráfico de Almacenamento\nA continuación preséntanse os tipos de tráfico que se poden ter en XEN: xestión, MVs e almacenamento.\nTráfico de xestión:\nRefírese ao tráfico que se xera para administrar o host, migración de MVs, intercomunicación entre hosts nun Pool.\nTodo host debe ter un interface de xestión: Management interface.\nSe so hai un interface, este será o Management interface.\nSó pode haber un interface de xestión, aínda que este pode estar en Bonding.\nDebe ter unha configuración IP.\nAconsellable ter unha rede física LAN para este tráfico, que non interfira co tráfico que xeran as MVs e o almacenamento.\nTráfico das MVs:\nEste tipo de tráfico sairá das MVs a través de algún NIC/PIF.\nEses NICs/PIFs non precisan configuración IP, pois por aí só circula tráfico asociado ás VIFs das MVs. Isto é, tráfico das MVs.\nPode haber varios NICs/PIFs para este tipo de tráfico, en función das necesidades e das posibilidades da organización.\nTráfico de almacenamento:\nÉ o tráfico que se orixina no host cando:\nse almacenan externamente os discos das MVs,\nos repositorios de Imaxes ISO, realización de copias de seguridade, etc.\nEste tipo de tráfico pode ser: NFS, SAMBA ou iSCSI.\nAs NICs asociadas a este tipo de tráfico deben ter configuración IP, para poder comunicarse cos recursos externos de almacenamento.\nNeste dous últimos casos, se só hai unha NIC o tráfico das MVs e de almacenamento irán polo mesmo NIC que o de xestión.\nA configuración desexable sería ter, como mínimo, un NIC para cada tipo de tráfico. Isto é, dispor como mínimo de 3 NICs.\nUn pequeno resumo do visto:\nObservar nesta imaxe como os tráficos de xestión (Management) e de almacenamento (Storage) están sobre NICs agregados nun Bonding.\nTamén hai unha Rede interna /switch virtual, que ten vinculadas as VIFs de varias MVs e estas non teñen saída ao exterior, só se comunican entre elas.\nNeste caso o tráfico de xestión está sobre NICs agregados nun Bonding.\nO switch físico ten 2 VLANs (485, 234).\nO host/servidor xen creou dúas Redes Externas /Switches Virtuais para cada unha das VLANs e sobre esa rede externa asignáronse VIFs (tarxetas de rede virtuais) ás MVs.\nA continuación vaise poñer en práctica o visto anteriormente: tipos de redes e tráfico.\nCaso práctico sobre interfaces e redes\nLembrar que o host xen00 ten 2 NICs\nInterfaces e redes\nLembrar que xen00 instalárase con 2 NICs. Noutro caso engadir un segundo adaptador de rede en modo Ponte/Promiscuo total\nNa lapela NICs de XenCenter pódense ver as 2 tarxetas de rede.\nNo CLI xe: xe pif-list amosa os 2 NICS\nA lapela de Networking (Redes/Switches Virtuais) amosa o nome das Redes (Network) e sobre que NIC están construídas esas redes.\nA configuración IP é asociada ás Redes ou Switches Virtuais, non ás tarxetas físicas de rede (NICs).\nifconfig amosa as tarxetas físicas (ethX) e as Redes (xenbrX)\nO mesmo pero filtrado\nA configuración IP dunha Rede/Switch Virtual. Observar como só un deles ten IP e coincide coa de XenCenter.\nxe pif-param-list uuid=(UUID dunha tarxeta de rede) amosa os parámetros dunha NIC ...\n... máis parámetros.\nUsando xe network-list tense máis información das Redes virtuais.\nConfiguración dunha Rede. Premer en Propiedades ...\nA configuración da Rede 0 (Switch Virtual) (Network 0). Aproveitamos e cambiámoslle o nome a Xestión.\nPódese indicar se desexamos que as novas VIFs (Virtual Interfaces), que asignamos ás MVs, usen sempre esta Rede por defecto. Lembrar que as Redes actúan de intermediarias dun PIF con varios VIFs (isto é, entre unha tarxeta física e varias tarxetas de MVs).\nAgora imos ver a configuración IP asociada á Xestión. (Se non aparece o nome correcto, Xestión, cambiar de lapela e volver). Premer en Configure.\nA configuración IP do interface de xestión. Interface que non se pode borrar.\nxe vm-list amosa as MVs.\nxe vif-list amosa as tarxetas virtuais (VIFs) asociadas a cada MV, pero non vemos con que Rede están asociadas.\nAcendemos unha MV, ...\ncréase un novo interface (vifx.y, x=nº secuencial creado para cada MV que se acende (non depende da rede sobre a que está a vif). y=número secuencial que se asocia a cada VIF dunha MV).\nInformación do interface virtual.\nEsta imaxe amosa unha síntese do exposto enriba. Observar como a MV domU ten 2 VIFs sobre Redes (xenbrX) distintas e observar como se denominan os vifx.y.\nNa parte V fíxose unha introdución ao Bonding e á súa implementación en FreeNAS: Bonding. Multipath I/O (MPIO)\nNesta ocasión imos centrarnos nos modos de agregación / Bonding en XEN:\nPódense agregar 2,3 ou 4 NICs.\nActivo-Activo: tódolos camiños está activos. Non precisa un switch 802.3ad. Isto é, non precisa que se realice bonding no switch.\nActivo-Pasivo: un camiño activo e o outro de respaldo. Non precisa un switch 802.3ad.\nLACP (Con balanceo baseado en enderezos IPs Orixe/Destino): Precisa un switch 802.3ad. Neste caso o tráfico encamíñase por un NIC ou outro en función das IPs Orixe e Destino.\nLACP (Con balanceo baseado en enderezos MAC Orixe): Precisa un switch 802.3ad. Neste caso o tráfico encamíñase en función da MAC do VIF Asociada á MV.\nEstas imaxes resumen o explicado. Unha imaxe vale máis ca ...\nObservar que se se fai bonding do interface de xestión, só vai haber un camiño activo en cada momento se só está conectado cun só Destino,como xa se viu na PARTE V.\nSe hai 4 ou máis MVs, no segundo caso, cada camiño vai estar activo.\nNo terceiro caso, depende de cantos elementos de almacenamento externo teñamos. Neste exemplo só 1.\nNeste caso só un camiño estará activo en cada momento e outro estará de respaldo.\nNeste exemplo hai unha soa MV e un LACP sobre 3 NICS.\nEste é un exemplo de balanceo no que se ten en conta os enderezos IP Orixe e Destino.\nSe fose o caso de LACP baseado na MAC orixe, todo o tráfico desta MV sairía polo mesmo NIC físico. Se só houbera unha MV non habería balanceo.\nCaso práctico en XenServer\nSobre o host xen00, vaise realizar un exemplo de Bonding.\nComo só hai 2 tarxetas, todo o tráfico (Xestión, MVs e Almacenamento) irá por este bonding.\nAo rematar de practicar co Bonding, este desfarase.\nDeste xeito mírase o seu funcionamento e o usuario terá a posibilidade de estudar en que casos da súa situación real o podería usar.\nO Management Interface estará sobre un bonding.\nLembrar que se creou o host xen00 con 2 NICs.\nImplantación de Bonding\nNa lapela Networking premer en Add Network ... e logo en, ...\nBonded Network ou ben ...\n... na lapela NICs premer en Create Bond...\nMarcar as tarxetas que participan no Bond. Neste exemplo vaise escoller o modo Activo-Pasivo, pois ao estar sobre VirtualBox o modo Activo-Activo recibe respostas duplicadas ás solicitudes de ping. Indicar se se desexa usar esta nova Rede/Switch Virtual para as novas MVs.\nAviso de que se vai mover o Management Interface á nova rede e que temporalmente se vai perder a conexión coa rede física. Crear o bond ...\nEn NICs aparece un novo interface chamado Bond0+1 (NIC0+NIC1).\nEn Networking aparece a nova Rede/Switch Virtual e a configuración IP.\nIr a propiedades da nova Rede.\nCambiar o nome por exemplo da nova rede.\nPódese cambiar, se se desexa, o modo de Bond.\nO novo nome xa aplicado á configuración IP. Se non aparece o novo nome, cambiar de lapela e volver. Imos á configuración IP\nNon hai máis Redes, nin xestión nin Network 1.\nA configuración en xsconsole ...\nE na consola: ifconfig\nAsignada a nova Rede a unha MV.\nExperimentación ante fallos\nExperimentar con Bonding\nDende a consola de xen00, realizar ping 8.8.8.8.\nDesconectar un dos cables de rede do host xen00. Logo volvelo conectar. Esperar e desconectar o outro.\nLembrar que os dous adaptares estean sobre o mesmo interface de rede físico e en modo promíscuo (neste último caso para cando se fagan probas dende unha MV).\nDende o host xen00 non se perdeu un ping.\nDende o exterior si se perdeu un 2%. Neste exemplo.\nA lapela NICs, amosa que unha das NICs está caída e observar como no Bond indica Half (Metade).\nDesfacer un bonding\nAsegurarse de que as dúas NICs de xen00 están conectadas antes de desfacer o bonding.\nBen dende Networking premer en Remove ou ben dende ...\na lapela NICs seleccionar o Bonding e premer en Delete Bond.\nEliminámolo ... Aviso de que o host vai perder a conexión por un instante.\nAs Redes están configuradas como o estaban antes do Bonding.\nRede externa VLAN\nA modo de exemplo vaise amosar como se crearía unha Rede/Switch Virtual para unha VLAN sobre un interface.\nAlgo parecido ao que se faría sobre o NIC5 da imaxe.\nPremer en Add Network\nSeleccionar External Network.\nPoñer un nome ...\nSeleccionar a NIC sobre a que se vai crear a nova rede e para que VLAN.\nEsa nova rede non ten MAC e podería ser asignada a MVs que estarían conectadas á VLAN 13 da LAN Física.\nEliminamos esa Rede... Remove.\nTráfico das MVs\nAproveitando que se dispón de 2 NICs, vanse usar para o seguinte tráfico:\nNIC0: Xestión. E como non hai outra por agora, esta NIC tamén será usada para o tráfico de almacenamento.\nNIC1: Tráficos das MVs. Non precisa ter configuración IP.\nNa imaxe NIC1 sería o equivalente ás NIC2 e NIC3\nA imaxe amosa o escenario que se vai poñer en práctica\nCambiarlle o nome á rede Network 1 por Tráfico MVs, así é máis fácil lembrarse á que está adicada cada Rede.\nLembrarse de que o Adaptador de rede 2 de VirtualBox debe estar en modo promiscuo.\nIr á lapela Networking dunha MV ...\nPor defecto esa VIF está sobre a Rede Xestión de escenarios anteriores.\nPremer en Propiedades e ...\nCambiar á Rede Tráfico VMs\nCambiada e ... A MAC da MV segue sendo a mesma, a IP tamén, etc.\nRevisión da configuración IP da MV: ifconfig e probar conectividade ping 8.8.8.8.\nNotar que en todo proceso á rede Tráfico MVs (NIC1) non ten asociada unha IP e non a necesita, só está para transmitir/recibir o tráfico que sae/entra da/na MV.\nRede privada interna (solitaria)\nNa imaxe sería o equivalente á rede Central\nRede Privada Interna\nEngadir unha nova rede ...\nSeleccionar Single-Server Private Network\nPoñer un nome significativo\nIndicar se se desexa que esa nova rede se use por defecto para as novas MVs.\nA nova rede non está sobre ningunha NIC.\nxe network-list amosa as Redes/Switches Virtuais\nOs parámetros da rede Xestión. Fixarse que está asociada a unha PIF (Physical InterFace).\nOs parámetros da Rede Privada Interna. Fixarse que NON está asociada a unha PIF.\nCaso práctico: Crear unha DMZ\nNeste exemplo vaise facer algo semellante ao escenario 2.F: Escenario 2.F: Configuración dun router virtualizado con Debian.\nA imaxe amosa o escenario a implantar. Observar como drouter ten 2 VIFs: un na rede Tráfico MVs e o outro na Rede privada interna.\nPor outro lado o equipo dx2go ten unha VIF na Rede privada interna, co cal, se se desexa saír a internet, debe usar a equipo drouter como porta de enlace.\nTamén se vai habilitar DNAT (NAT inverso) en drouter para que dende o exterior, conectándonos ao porto 2222 de drouter, nos reenvíe ao porto 22 de dx2go.\nCrear unha nova MV a partir de dbase\nLembrar deixar o DVD baleiro. Agora axustar a RAM e CPUs\nPresenta esta rede por defecto ...\nConfigurar a primeira VIF para que estea a asociada á rede: Tráfico MVs e engadir unha 2ª VIF e asociala á Rede Interna, nesa orde para facer coincidir eth0 co exterior ("WAN") e eth1 co interior ("DMZ").\nEn dx2go cambiar a asociación da VIF á Rede Interna\nEn drouter configurar eth1 como estático e coa IP do escenario: 192.168.13.1/24.\nBaixar (ifdown eth0) e levantar o interface (ifup eth0) ou reiniciar. Revisar a configuración IP: eth0 recibe unha IP por DHCP do exterior e eth1 ten a IP estática anterior. Se non hai un servidor DHCP débese configurar eth0 coa IP correspondente á configuración IP da rede LAN.\nA porta de enlace por defecto é o router da LAN real. Se non hai servidor DHCP configurar en eth0 gateway IP que corresponda.\nConfigurar en dx2go o interface de rede 192.168.13.2/24 e a porta de enlace 192.168.13.1.\nLevantar e subir o interface (ou reiniciar) e revisar a configuración IP.\nA porta de enlace de dx2go é drouter:192.168.13.1.\nObservar que as lapelas Networking de cada MV ...\n... ten asignada/s as IPs correspondentes.\nDende dx2go facemos ping a drouter e funciona pero non funciona ao exterior. Hai que configurar o enrutamento en drouter. Pódese realizar o mesmo que se fixo no escenario 2.F anterior. Esta vez imos facelo cos ficheiros de configuración ...\n... a través de iptables]. Quen desexe afondar: http://www.pello.info/filez/firewall/iptables.html.\nEn drouter creamos o ficheiro nano /etc/init.d/iptables.sh.\nO seu contido está ao final deste apartado para ser copiado. Coidado ao pegar, pois pode que non pegue algúns retornos de carro. Por iso é bo revisar que o pegado coincida co script. Revisar liña a liña (son pouquiñas).\nAsignamos o permiso de execución: chmod +x /etc/init.d/iptables.sh.\nCreamos enlaces nos niveles de execución. Podemos facelo manualmente, tamén podemos poñer unha chamada ao ficheiro en /etc/rc.local para que cando se inicie o equipo se execute o script coas directivas do FW. Pero imos facelo desta outra forma: update-rc.d iptables.sh defaults.\nPara afondar máis Niveis de execución:http://es.wikipedia.org/wiki/Nivel_de_ejecuci%C3%B3n. Sobre update-rc.d:http://www.tin.org/bin/man.cgi?section=8&topic=update-rc.d.\nA execución dá un aviso porque no script non usamos os estilos LSB (Linux Standard Base) para este script de inicio: http://wiki.debian.org/LSBInitScripts. Pero funciona igual.\nInciamos o servizo service iptables.sh start (Ou reiniciar o equipo).\ndx2go xa ten conexión co exterior.\nDende o exterior conectámonos por ssh ao porto 2222 da IP exterior de drouter. Vemos que realmente nos conectamos a dx2go.\nO mesmo pero dende o cliente X2Go ...\nComprobamos cun traceroute os saltos ate o router da rede LAN de saída a internet. Obsérvase que se atravesa drouter.\nScript de configuración de iptables\n#Borrar regras previas\n#Habilitamos  NAT (Sen ter en conta orixes e eth de saida)\n#Pemitir toda comunicacion dende rede interna ao exterior\niptables -A FORWARD -s 192.168.13.0/24 -i eth1 -j ACCEPT\n#Redirecionar porto 2222 a dx2go porto 22\niptables -t nat -A PREROUTING -i eth0 -p tcp --dport 2222 -j DNAT --to 192.168.13.2:22\n#Permitir conexions entrantes para trafico previamente establecido\nEngadir un novo interface a un host\nVaise engadir un novo interface ao host (o terceiro), polo cal enviar/recibir o tráfico do almacenamento.\nNeste caso vaise engadir un adaptador de rede ao equipo xen00 en modo rede interna.\nLembrar que a NAS xa tiña configurados dous adaptadores de rede.\nEngadir NIC ao host\nEngadir un novo interface en modo Rede Interna.\nNa lapela NICs premer en Rescan.\nAparece un novo NIC e indica que está desconectado.\nO mesmo pasa en Networking. Se reiniciamos o host xa o vai recoñecer no próximo inicio e conectar, ou ...\nPodemos mirar o uuid do PIF asociado a eth2: xe pif-list e ...\nConectalo: xe pif-plug uuid=.....\nXa aparece ...\nTráfico de almacenamento\nComo se indicaba ao principio, pódese decidir que todo o tráfico do host co almacenamento externo, e viceversa, que se transmita a través dun NIC distinto ao de Xestión e o Tráfico das MVs.\nNa imaxe ese tráfico vaise enviar/recibir a través do novo NIC que acabamos de engadir, e ademais, vai por unha rede de comunicación distinta á do resto do tráfico.\nConfiguración da NAS\nNeste caso vaise conectar en XenServer ao repositorio de imaxes ISOs da NAS a través de NFS.\nLembrar que a NAS xa ten dos escenarios anteriores un interface de rede en modo Rede interna e coa IP 172.16.0.100.\nConfigurar permisos volume ISOs\nSeleccionar o volume ISOs.\nConfigurar os propietarios (usuario e grupo) do volume como noa:nobody\nDende calquera equipo conectarse ao recurso ISOs da NAS e copiar a el unha imaxe ISO. Neste caso foi por CIFS/SAMBA.\nConfiguración de XenServer\nLembrar que a rede asociada ao tráfico do almacenamento debe ter unha IP.\nConfigurar rede almacenamento\nRenomear a rede á Almacenamento para axudarnos a identificar cada Switch virtual.\nImos asignar unha IP á rede Almacenamento. Premer en Configure.\nEngadimos unha nova IP\nPoñemos un nome para esa configuración IP e asociámola á Rede Almacenamento.\nConfiguramos a IP 172.16.0.200/24. Neste caso non fai falla porta de enlace para chegar até o almacenamento.\nA nova configuración IP ...\nAgora creamos un novo Storage Resource ...\nSeleccionamos NFS ISO\nPoñemos un nome significativo.\nIndicamos a localización do repositorio. 172.16.0.100:/mnt/xen/ISOs.\nE aí temos unha nova imaxe ISO lista para poder ser usada nunha instalación dunha MV.\nPara ter todo organizado renoméanse os nomes dos recursos de almacenamento asociados coas imaxes ISO.\nPor outra banda se miramos calquera dos SR Backups (tanto CIFS como NFS) están conectados á NAS a través da IP X.Y.Z.100. Isto é, a través da rede Xestión (NIC0).\nAgora sería o momento de desconectar estes dous SRs de Backup e conectalos de novo pero, a través do outro enlace da NAS: 172.16.0.100, facendo uso en XenServer da Rede de Almacenamento (NIC2).\nNon o imos facer para logo ver o seu comportamento cando se produzan fallos no sistema.\nConclusión final sobre a xestión das redes en XEN\nO escenario 6.D é un resumo de todo o visto:\nUnha rede para o tráfico de xestión. Ten configuración IP: X.Y.Z.200\nUnha rede para o tráfico das MVs. NON ten configuración IP.\nUnha rede para o tráfico do almacenamento. Ten configuración IP: 172.16.0.200\nUnha rede privada interna que serve para comunicarse entre as MVs. Non ten configuración IP. Son as MVs as que teñen IP, non a rede.\nNos seguintes apartados incorporaremos máis modos de almacenamento e veremos o que pasa cando se crea un Pool con 2 servidores sendo este o Mestre.\n-- Antonio de Andrés Lema e Carlos Carrión Álvarez (Maio-2013, Rev1: Feb 2014 - Rev2: Nov 2014)\nObtenido de «https://manuais.iessanclemente.net/index.php?title=Configuración_da_rede_en_XenServer:_Interfaces,_Ponte,_Bonding,_Rede_Interna_Privada&oldid=60823»\nEsta página se editó por última vez el 27 nov 2016 a las 22:38.


2.1 Gama Cromática: "La Educación Prohibida"\n2.2 Tipografía: "Entre a realidade e o desexo"\n2.3 Tamaño: Comparación LOMCE-LOE\n5.4 Humor :)\nÚltima actualización de hace 2705 días en Iria Balayo Abeijón\nTipos de asesoramento\nReanudo a actividade normal despois de estar en Barcelona polo máster EAED que vos comentei, "puxenme as pilas" cos compañeiros preguntando sobre como foras as sesións.\nBuscando información sobre os diferentes tipos de asesoramento, atopeime que no libro de Zabalza "Apoyo a la escuela: Un proceso de colaboración", este diferencia entre 3 tipos de asesoramento:\na) Segundo os destinatarios\na.1) Asesoramento a suxeitos considerados individualmente. Trátase dun asesoramento, ás veces, necesario, pero no que non podemos quedar, ao ter poucas posibilidades de influír no cambio institucional.\na.2) Asesoramento a procesos concretos que se realizan no centro ou en a aula, como pode ser por exemplo, o que se presta para a elaboración do Proxecto Curricular de Centro.\na.3) Asesoramento a funcións sectoriais dos centros como por exemplo pode ser o proceso de orientación a seguir nestes.\na.4) Asesoramento ao centro no seu conxunto, ao desenvolvemento e mellora da institución máis que a partes específicas desta. Aínda que non resulta doado, é o asesoramento máis desexable, posto que canto máis amplo é o ámbito ao que se proxecta, máis afecta á estrutura institucional e maior posibilidade de que se produza o cambio na institución.\nb) Segundo a natureza da demanda de asesoramento\nb.1) Cando non existe demanda e o asesoramento que se realiza, que adoita levarse a cabo por axentes externos, responde máis á norma ou á prescrición que ás necesidades. Adoita ser un asesoramento de tipo\nb.2) Cando a demanda é forzada pola presión directa ou indirecta de alguén con capacidade para exercela (a dirección, por exemplo). Pode chegar a abrir o camiño cara a novas posibilidades menos forzadas, pero por o xeral o asesoramento tamén se burocratiza ou acaba perdendo a enerxía e potencial de cambio.\nb.3) Cando a demanda é formal e se realiza polos órganos competentes da institución. Aínda que ás veces se trata dun compromiso formal que se asume, máis que dunha necesidade sentida, o asesoramento se percibe como pertinente polo conxunto da institución, o cal xa é importante. Non obstante, tamén resulta doada a aparición de problemas de protagonismo ou de consenso.\nb.4) Cando a demanda é sentida e xorde polo desexo de afrontar un problema ou de mellorar a forma en que se están a levar a cabo as cousas. O potencial de cambio é maior e a necesidade de asesoramento adoita estar acompañada polo desexo de asumir un verdadeiro compromiso, así os seus efectos calan máis na institución e en todos aqueles que se ven envolvidos no proceso.\nc) Segundo a quen se solicita o asesoramento\nc.1) Asesoramento solicitado a técnicos especialistas, modalidade moi habitual que consiste en buscar alguén que "saiba" para que nos resolva os problemas que se nos presentan. Aínda que depende de certas circunstancias, entre elas o papel do especialista, adoita ser unha modalidade de asesoramento que se caracteriza pola súa descontextualización e por atribuír o problema aos demais.\nc.2) Asesoramento solicitado a colegas pertencentes ao propio centro ou a outros. Neste caso o asesoramento adquire unha maior cultura institucional, é máis colaborador e contextualizado, aínda que, como veremos máis adiante, pode chegar a producir problemas de credibilidade.\nc.3) Asesoramento solicitado a profesionais con tales funcións como asesores de CEPs, compoñentes de equipos psicopedagóxicos e de apoio, profesores de apoio, etc. Tamén aquí como no caso dos técnicos especialistas córrese o risco de aplicar respostas demasiado xerais e afastadas do propio contexto. Non obstante adoitan ser profesionais que proceden do ámbito da docencia e polo tanto coñecena escola e os seus condicionantes, o cal, á súa vez, tamén pode crear problemas de lexitimidade e credibilidade.\nd) Segundo o contido da demanda\nd.1) Asesoramento puntual para resolver un problema concreto ou para analizar unha situación específica. O que se busca neste caso son solucións concretas a situacións puntuais.\nd.2) Asesoramento informativo sobre determinados aspectos de interese que adoitan adquirir o formato de charlas ou cursos específicos sobre os temas elixidos. O potencial de cambio deste tipo de asesoramento adoita ser escaso.\nd.3) Asesoramento no desenvolvemento de procesos, é dicir, nun tipo de actuación que ten certa duración e que se establece a través dun proceso de fases secuenciadas que permite establecer unha estrutura\nd.4) Asesoramento na formación e desenvolvemento institucional, con características estruturais similares ao asesoramento no desenvolvemento de procesos, só que o marco de referencia e os destinatarios os encontramos, neste caso, na institución no seu conxunto. Trátase dun asesoramento mais significativo e con maior capacidade de cambio\ne) Segundo o tipo de relación que se establece\ne.1) en función do protagonismo que adquire quen presta o asesoramento, este pódese converter en dar, compartir ou dirixir o proceso, aínda que parece claro que canto maior protagonismo adquiran os implicados maior capacidade de incidencia terá o asesoramento.\ne.2) Asesoramento como intervención vs. asesoramento como acción. No primeiro caso suponse que alguén de fóra posúe as competencias, os recursos e a lexitimidade para intervir dentro, o que leva consigo unha desigual distribución de posicións entre quen presta o asesoramento e quen o recibe. Pola contra, cando o asesoramento se basea máis na colaboración e concíbese non como algo que se realiza sobre senón con, aparece a idea do asesoramento como acción para o cambio que trata de contrarrestar a mentalidade intervencionista antes salientada.\nTamen me pareceron interesantes os eixes que propón Parrilla (1996), nos que divide o asesoramento en terapéutico, individual/colaborativo, curricular e consulta recursos.\nO asesoramento educativo é unha práctica profesional en construción, controvertida, con múltiples posibilidades de desenvolvemento e, en momentos, de cambio e complexidade, na que proceden revisións e re-significacións.


A UDC celebra un curso de iniciación á robótica con Lego MindStorms EV3 – Coruña Dixital\nOrganizado dende a Aula de Formación Informática da Universidade da Coruña celébrase do 20 ao 24 de xuño.\nO curso propón unha introdución á programación de robots autónomos. Para iso utilizaranse os kits robóticos para educación LEGO MINDSTORMS EV3, xunto co software propio de LEGO. Con este kit pódense configurar diferentes tipos de robots con diferentes sensores e mecanismos, tales como rodas, patas, etc. Ademais o software que se utilizará está baseado nunha linguaxe de programación visual gráfica, que permite desenvolver programas de maneira sinxela, cun período reducido de aprendizaxe. Ao longo do curso utilizaranse de forma práctica a maioría das funcionalidades que incorpora o software, realizando diversos controladores que permitirán que o robot siga liñas, luces, obxectos de cores, etc; de forma totalmente autónoma.\nA UDC celebra un curso de iniciación á robótica con Lego MindStorms EV32016-06-202016-06-30https://corunadixital.gal/wp-content/uploads/2016/04/coruna_dixital_header.pngCoruña Dixitalhttps://corunadixital.gal/wp-content/uploads/2016/06/lego-mindstorms.jpg200px200px\nAnúncianse os proxectos educativos premiados na III edición do concurso “Proyecta Innovación”Outras temáticas\nNovo número da revista #CoruñaMutanteOutras temáticas


A mellor tarifa móbil con datos ilimitados | R\nPosiblemente a mellor tarifa móvil con datos ilimitados\nSe queres contratar unha tarifa móbil con datos ilimitados barata e que cho dea todo, en R temos posiblemente a mellor tarifa do mercado. Porque durante os tres primeiros meses pódela contratar por só 16€/mes. Non busques máis, porque non hai ningunha outra tan barata. Ademais, o mellor é que as liñas adicionais con xigas ilimitados telas ao 50%, si, si, a metade de prezo.\nA tarifa móbil de R con xigas ilimitados\nEn R tamén contamos cunha tarifa móbil con xigas ilimitados, pensando en que cada vez usamos máis o noso smartphone e non queremos estar pendentes de se nos pasamos cada mes dos datos que temos contratados. Por iso, con esta tarifa, ten a tranquilidade de poder navegar sempre a máxima velocidade. Xigas e máis xigas para ver vídeos, acceder a apps, consultar redes sociais ou navegar por internet. E sen medo a pasarte porque con esta tarifa móbil o tes todo.\nDatos ilimitados ao mellor prezo\nQueres unha tarifa móbil moi barata con datos ilimitados? Pois ben, en R ofrecémoscha por só 16€ ao mes durante os tres primeiros meses. Si, si, como o les. Por só 16€ ao mes tes xigas sen límites. Pagarías moito menos que con outras tarifas con peores condicións. Goza desta promoción coa tarifa ao 50% durante tres meses.\nLiñas adicionais con datos ilimitados por só 16€\nAo contratar unha liña con datos ilimitados ofrecémosche a posibilidade de contratar liñas adicionais a metade de prezo. Podes pillarche unha, dous ou tres liñas móbiles extras con datos ilimitados por 16€/mes cada mes. O prezo das liñas adicionais non é unha promoción, é un prezo final.\nTamén con chamadas ilimitadas\nXa que tes todos os xigas que queiras para navegar, non tería sentido non ofrecerche chamadas ilimitadas. Esta é a tarifa móbil máis completa, xa que tanto os datos como as chamadas sen ilimitadas. Podes chamar a calquera fixo e móbil dentro de España as veces que queiras. Lembra, iso si, que hai chamadas que teñen custo. Son as que se coñecen como de tarificación especial e adicional, todos aqueles números que empezan por exemplo por 902, 803, 805, 807 ou os números de información de pago que comezan por 118.\nO roaming en Europa sen custo\nNo caso de que viaxes ao estranxeiro, seguro que che interesa poder usar o teu móbil. Lembra que dentro dos países do Espazo Común Europeo podes chamar e conectarte a internet coma se estiveses en España, sen ter que pagar máis. Así, cando vaias a Portugal, Alemaña, Italia, Grecia ou Francia, non terás que pagar máis. Con todo, o roaming si ten custo se viaxas aos países que non están dentro da UE, como pode ser Andorra, Suíza, China, México ou Estados Unidos.\nTarifa de datos ilimitados sen permanencia\nPara que te acabes de convencer de que ofrecemos a mellor tarifa con xigas ilimitados do mercado, aquí vai outra das nosas vantaxes: non tes ningún tipo de permanencia. Lembra, ademais, ofrecémosche unha promoción na tarifa, ao darcha ao 50% durante tres meses. Bota contas, porque nós cremos que merece a pena.\nEnvío da SIM sen custo\nOutra das vantaxes de contratar a tarifa con xigas ilimitados en R é que non che cobramos nada polo envío da tarxeta SIM. Outros operadores pídenche que abones o custo do servizo de mensaxería. No noso caso os gastos de envío son gratis. Deste xeito, pódesnos probar con total tranquilidade.


Ameixas precociñadas e envasadas en tarros de cristal | Canal Rías Baixas\nRIBEIRA > A conserveira ‘Mar de Couso’ presentou este martes un innovador produto que se vén a sumar á gama de conservas delicatessen fabricadas pola factoría ribeiresa. Trátase de ameixas das Rías Galegas á mariñeira precociñadas e envasadas en tarros de cristal. A preparación e envasado do producto son froito dun complicado proceso de elaboración desenvolvido polo departamento de I+D+I da empresa.\nEste innovador produto estará no mercado a partir do mes de agosto e introducirá importantes vantaxes para o consumidor. Á gran calidade das ameixas procedentes das Rías Galegas, hai que engadir a comodidade na súa peparación, posto que abondan tres minutos no microondas para te-lo plato listo, e a amplitude no tempo de conservación cun máximo de tres anos para o consumo preferente.\nCon este novo produto, Mar de Couso vén a ampliar a súa línea Gourmet Etiqueta Negra integrada por diversas especialidades como o polbo á galega, a mousse de mexillón, as cremas de pescado e marisco ou as migas de bonito do norte entre outras.\nA característica principal de Mar de Couso reside en que dende o ano 2002 comercializa unha ampla gama de pratos precocinados e conservas envasados en cristal, o que supón un factor diferencial en canto ó sabor e calidade dos productos.\nA consecución do envasado das ameixas precociñadas e con cuncha é froito dun intenso traballo por parte do equipo investigador da empresa que tivo que facer fronte a varias dificultades como as altas temperaturas do proceso que provocaban a rotura do cristal ou o desprendemento constante da cuncha que incidía negativamente na presentación.\nO producto xa foi presentado na Feira Internacional Alimentaria celebrada en Barcelona con enorme éxito de aceptación tanto na presentación como na cata. Con este lanzamento, Mar de Couso, pretende abrirse cara novos mercados internacionais aínda que na actualidade xa exporta a países como Gran Bretaña, Francia, Suíza, Italia, Alemania, Bélgica, Holanda, Grecia, México e Luxemburgo. Aquí, en España, os consumidores poderán atopar as ameixas envasadas a partir do mes de agosto en tendas especializadas. O prezo do tarro oscilará entre os 15 e 16 euros.\nArtigo anteriorRianxo disporá en breve dunha ARI\nSeguinte artigoEscolares de toda Galicia celebran en Ribeira o Día da Árbore\nO goberno da Pobra nega un mal funcionamento no Centro de...\nGalicia recibirá 1700 millóns de euros dos orzamentos do Estado\nOs pontevedreses saen á rúa para esixir un hospital único no...


Cando se utilizou por primeira vez, era frecuente que nos adiantamentos os coches seguiranse de cerca a través das dúas últimas curvas e en ronsel pola longa recta. Cando equilibrio aerodinámico fíxose máis crítico, este método de adiantamento reduciuse drasticamente a medida que os coches foron incapaces de seguir un ao outro a través da última curva rápido debido as turbulencias creadas polo coche que lideraba. A tempada 2007 viu a primeira das dúas curvas finais substituídas por unha chicana lenta, nun esforzo para mellorar os adiantamentos. Con todo, o novo deseño aínda non demostrou ningún efecto.\nTribuna do Circuíto de Barcelona-Cataluña\nLewis Hamilton Mercedes 1:31:45,279 h 4´655 km 66 200´821 km/h 16 de agosto\n2021 h 4´655 km 66 km/h 9 de maio\n↑ 1992 Summer Olympics official report. Arquivado 28 de maio de 2008 en Wayback Machine. Volume 2. pp. 305–7.\nTraído desde "https://gl.wikipedia.org/w/index.php?title=Circuíto_de_Barcelona-Cataluña&oldid=5770972"\nÚltima edición o 4 de maio de 2021 ás 20:56\nA última edición desta páxina foi o 4 de maio de 2021 ás 20:56.


Subvención de 400.000 euros para as actividades da Federación Provincial de Asociacións de Pais e Nais de Centros Públicos\n15 Xullo, 2020 21 Xullo, 2020 Redacción\nA Xunta de Goberno Local aprobará mañá a concesión dunha subvención de máis de 400.000 euros á Federación Provincial da Coruña de Asociacións de Pais e Nais de Centros Públicos para desenvolver programas formativos, deportivos e de xuventude. Ademais, acordarán a contratación do servizo de organización e xestión dun programa educativo municipal que consistirá nun mínimo de 62 bolsas para cursar 1º de Bacharelato nos Estados Unidos.\nPor outro lado, a Xunta de Goberno Local sacará adiante o expediente de autorización e disposición do gasto e a prórroga por un ano do contrato de mantemento, conservación e seguridade do elevador panorámico do Monte de San Pedro, adxudicado á empresa Talentorbis Maquinaria e Industria, Unipessoal LDA. Na área de Urbanismo, revisarán as 21 licenzas outorgadas entre o 26 de xuño e o 10 de xullo, que inclúen a reforma integral coa derruba e nova construción do edificio destinado a supermercado Lidl, en Agrela. Tamén se aprobará o expediente para iniciar a expropiación forzosa de tres parcelas na rúa San Pedro de Visma que permitirá completar as beirarrúas entre o cruzamento coa rúa Aguillón e o centro cívico e mais mellorar as condicións de accesibilidade e visibilidade no barrio. Esta actuación responde a unha petición da asociación veciñal de Visma. Se ben o ano pasado o Goberno local adecuou parte do vial á altura do número 51 con beirarrúa, estes traballos permitirán o tránsito peonil por todo o trazado.\nEn total resolvéronse 163 expedientes neste período: 21 licenzas urbanísticas, 95 de obras en réxime de comunicado, 34 para o exercicio de actividades en réxime de comunicación previa, 11 para o exercicio de actividades en réxime de declaración responsable e dous documentos máis sobre unha primeira ocupación e unha desistencia.\nPrevious Inés Rey visita a Capitanía Marítima\nNext O quiosco da praza de Ourense será cedido a Down Coruña para o Down Café


O PXOM marca un novo pleno con insultos, apupos e pequenos disturbios - Canal Rías Baixas\nO PXOM marca un novo pleno con insultos, apupos e pequenos disturbios\nO GROVE> O PXOM aínda colea en O Grove. O pleno de onte deixou imaxes moi parecidas ás que xa se viviron no anterior: centos de veciños dentro e fóra do concello para expresar o seu rexeitamento ao documento. Os berros de dimisión marcaron toda a sesión, que rematou con disturbios no exterior entre tres concelleiros e un grupo de manifestantes.\nInsultos, apupos e, sobre todo, esta reclamación.\nA crispación volveu marcar o pleno de onte en O Grove, con centos de veciños que dende dentro e dende fóra do concello seguiron a sesión na que se certificou a paralización do actual PXOM.\nA moción do goberno foi aprobada polos votos dos seus concelleiros e do PSOE. Porén, o tripartito quedou sen expresar o seu punto de vista.\nOs apupos e increpacións prolongáronse os quince minutos durante os que Aida Filgueira intentou iniciar a súa exposición. Os veciños incluso recorreron a cánticos populares para interromper á concelleira.\nFinalmente, o alcalde decidiu dar paso á votación.\nQuen si falou e se deu un baño de masas durante unha intervención dunha hora, foi o voceiro do PSOE. José Cacabelos capitalizou o descontento dos veciños.\nTamén tivo a palabra no pleno a Plataforma de afectados, que esixiu que para o novo PXOM se borren as liñas mestras do anterior, e que se conte cos veciños na súa redacción.\nDúas horas despois do arranque, os concelleiros abandonaron o salón de plenos. A tensión acadou o seu máximo nivel, sobre todo cando algúns veciños intentaron interromper o paso do coche que ocupaban os populares Juan Luis Callón e Manuel Ochoa e a independente de A Meca, Aída Filgueira. Un dos manifestantes recibiu un golpe nunha perna e foi trasladado en ambulancia. Os edís chamaron á Policía Local, que tivo que escoltalos para que puideran circular.\nplataforma de afectados polo pxom\nArtigo anteriorDurán supervisa as obras de ampliación do varadoiro de Aguiño\nSeguinte artigoO PXOM marca un novo pleno con insultos, apupos e pequenos disturbios\nUnha nai denuncia que Educación cambiou de colexio á súa filla...\nO III Trofeo Fasquía da Illa de Arousa reunirá a corenta...\nO BNG reúnese coa flota cerqueira de Cambados para tratar as...\n23 Decembro, 2005\nAs Augardentes e Licores Tradicionais despregan a súa maxia


Ponteareas celebrará o pleno de aprobación do PXOM o 2 de febreiro | Xornal Galicia Sur\nPonteareas celebrará o pleno de aprobación do PXOM o 2 de febreiro\nA Comisión de Urbanismo ditaminou favorablemente o documento final sen votos en contra\nO próximo martes, 2 de febreiro ás 20:00 horas, son o día e a hora marcada na convocatoria para que o documento final do Plan xeral de Ordenación Municipal de Ponteareas sexa valorado polo conxunto da corporación en sesión plenaria extraordinaria, despois de que a Comisión de Urbanismo celebrada na mañá de hoxe, venres 29 de xaneiro, ditaminara favorablemente o mesmo. A votación non rexistrou votos en contra.\nNa Comisión de Urbanismo o arquitecto redactor do Plan, a arquitecta municipal e o asesor xurídico, ademais da secretaria municipal. Todos os grupos coincidiron na necesidade de que Ponteareas conte con Plan Xeral de Ordenación Municipal e o goberno agarda que sexa aprobado no pleno co máximo consenso.\nTrátase dun documento que pon de manifesto o traballo do goberno anterior e tamén do actual goberno local, con aportes das forzas políticas que conformaban a anterior corporación e a actual.\nA data fíxase nunha semana na que o goberno local, encabezado polo alcalde, Xosé Represas, e a concelleira de Urbanismo, Chus Garrote, está mantendo varios encontros con diferentes colectivos para explicar os pormenores do propio documento previo á súa presentación ante a corporación municipal. O xoves 28 de xaneiro produciuse unha reunión do executivo con máis dun cento de directivos de colectivos e asociacións que presentaran alegacións ao Plan. A concelleira de Urbanismo, Chus Garrote, detallou neste encontro que as alegacións estimadas foron 1712 (61,27% do total), as estimadas parcialmente 281 (10,06% do total) e as desestimadas 797 (28,53% do total).\nfebrero 1, 2016\ten Concellos, Ponteareas\nO Concello autoriza as fogueiras de San Xoán a particulares\njunio 11, 2020\t0 comments 20 visitas\nProhibe todas as cacharelas comunitarias que se celebraban en espazo público pola situación sanitaria actual. ...\nO Concello remata as obras de recollida de pluviais na Quintán e soluciona as escorrentías que chegaban ata o Centro de Saúde\nenero 18, 2017\t0 comments 619 visitas\nRematouse tamén o muro de contención que amplía o acceso a Baltar O Concello de ...\nA Lama merca un remolque versátil de limpeza e desinfección viaria contra o covid-19\nmayo 20, 2020\t0 comments 48 visitas\nO alcalde, Jorge Canda, recibiu a máquina de presión especilizada en limpeza de pavimentos, ...


Música ao natural\nO vindeiro 9 de xuño, no auditorio da Casa das Insuas, en Rábade, teremos unha nova xeira do proxecto cidadán que xunta música, natureza e cultura no rural.\nJohannes Geworkian Hellman (SE)\nUtilizando a zanfoña con voz propia, Johannes é coñecido coma un músico apasioado e un artista cunha expresión singular, que ama encontrarse e compartir a sua música coa audiencia. No seu proxecto en solitario Johannes invita ao ouvinte a adentrarse nunha persoal narración musical. Toda a música está composta por Johannes, inspirada en diferentes xéneros e inclúe as moitas cores da zanfoña contemporánea\nTrátase dun pequeno ciclo de concertos, que tenta perpetuarse no tempo, se conta co apoio popular. Aproveitando viaxes de músicos nacionais e internacionais, organízanse unha serie de concertos no auditorio da casa das Insuas, para gozar, neste entorno natural tan singular, de música tamén ao natural, dun xeito acústico e próximo ao público.\nOs concertos fináncianse coa colaboración do público e nun futuro, agárdase poder contar cun número suficiente de subscritores para que a iniciativa siga adiante.\nAbrir un espazo á creación, e poder establecer un circuíto moi singular, para gozar -a poucos centímetros- de proxectos acústicos de músicos de primeiro nivel internacional. Aprender e gozar de culturas doutros lugares.Ofrecer cultura de calidade no rural.\nDespois dos concertos, poderemos conversar cos músicos compartindo comida e bebida todo aquel que queira levala.\nImprescindible reservar praza no enderezo: concertosaonatural@gmail.com\nColaboración: 7 euros\n'5000 veces pintura' hoxe en DIDAC\n5000 veces pintura é un libro editado pola Galería Circular de Allariz, composto por cinco mil frases e maneiras de explicar a pintura de un modo aforístico aínda que contraditorio, pois se o aforismo é unha oración que pretende expresar un principio de forma concisa, coherente e en aparencia pechada, aquí tratase xustamente do contrario: constatar que a pintura, como unha das categorías principais da arte, non é concisa nin por suposto pechada.\nEste é un libro que contén centos de aforismos, iluminacións, versos, opinións, certezas… incluso contradicións. Un “artefacto” escrito desde unha busca experimental, sendo o xogo e a disciplina a súa base construtiva; de aí que se vincule coas experiencias de escritura do grupo francés OuLiPo, como ben sinala Ángel Cerviño no prólogo; prólogo que ademais comeza cunha cita de Enrique Vila-Matas respecto do libro Café Perec, para máis datos e para especificar esta natureza experimental e lúdica que non rexeita non obstante a profunda reflexión sobre o incerto e extenso concepto de pintura. Un libro que debe abordarse de xeito lento mesmo impreciso se é que queremos asimilar todo o que aquí se nos conta.\nfirmas , Moncho Paz , ramon chao\nMoncho Paz.- Ramón Chao é un home de palabra. No seu reencontro con Vilalba, que se produciu en abril de 2011, recibiu unha agarimosa acollida por parte do público que se deu cita aquela tarde primaveral na Casa da Cultura. Chegou para desfacer os malentendidos xerados coa publicación de "O lago de Como", a novela que o afastou de Vilalba. "Eu sempre estiven presente, nunca me fun", afirmou con rotundidade. E así é, porque a capital chairega aparece unha e outra vez en toda a súa obra literaria. Aplausos e máis aplausos. Nese ambiente, os asistentes ao acto, encabezados polo lembrado Bernardo García Cendán, pediron a Ramón dúas cousas: que trouxera a Vilalba aos seus fillos Manu e Antoine, e que voltara tamén á capital chairega co seu inseparable Ignacio Ramonet, outro mestre do xornalismo e icono do movemento antiglobalización.\nEste último visitou Vilalba por vez primeira en novembro de 2011, onde pronunciou a conferencia “A explosión do xornalismo”, título do seu libro homónimo. Foi outra xornada entrañable. Chao e Ramonet camiñaron previamente pola vila e, antes de dirixirse ao Centro Cultural e Recreativo –onde tiña lugar o evento- pararon de súpeto fronte á sede da Fundación Manuel Fraga. Ramón comentaba nese intre que algún día gustaríalle ser nomeado “Fillo Predilecto de Vilalba”. E Ignacio, ollando cara a placa colocada na fachada do edificio, tumbou de súpeto as aspiracións do seu amigo: “Sinto dicirche, Ramón, que non poderás ser fillo predilecto da túa vila; porque nesta inscrición pon que Manuel Fraga ten a consideración de O Fillo Predilecto de Vilalba (con artigo determinado), co cal xa non pode haber outro”. Ao que Chao, inxenioso coma sempre, respostou: “Xa non me interesa, prefiro ser Fillo Pródigo”. Agora está a piques de publicar a súa última novela, con carácter autobiográfico, baixo ese mesmo título.\nAquela xornada, Ramón decidiu que voltaría a Vilalba cada ano a finais do mes de agosto, co gallo das festas de San Ramón. E así foi, palabra de Chao. O 28 de agosto de 2015 dedicámoslle unha escultura no Hectómetro Literario, formando parte –xa para sempre- da contorna máxica do Paseo dos Soños.\nNesa ocasión dixo que regresaría para ensinarlle á súa familia o piano de pedra (obra de Valdi), onde o pasado sábado interpretou “O lago de Como”, de Gallas. Ese fora o título do libro publicado en 1982, finalista do Premio Nacional de Narrativa, que provocou unha serie de malentendidos e o seu distanciamento con Vilalba durante lustros. Estivo unha vez máis connosco ao longo da fin de semana, acompañado do seu inseparable Ignacio Ramonet, a súa dona Felisa Ortega (algún día traducirei ao galego o conto de Eduardo Galeano), o seu fillo Antoine (quen levaba anos sen vir por Vilalba, dende a adolescencia) e os seus netos Merlin e Margarita. Palabra de Chao. Querémoste moito, Ramón. Volta cando queiras. Ata sempre, compañeiro.\nIV Gala do Fútbol da Costa - QPC\nXa está en marcha a IV Gala do Fútbol da Costa - QPC, que organiza o diario dixital da Costa da Morte Quepasanacosta e que servirá para facer entrega dos premios aos mellores da temporada 2016/2017.\nO punto de encontro de todo o fútbol costeiro celebrarase o vindeiro venres 16 de xuño, a partir das 21:00h no Salón de Actos do Voluntariado do Concello de Muxía.\nEste ano, a Gala, que será unha vez máis presentada pola eterna voz do Fútbol da Costa, Fran Hermida, dá un novo impulso coa implicación total da Federación Galega de Fútbol e a colaboración do Concello de Muxía.\nComo todos os anos, farase entrega de case 30 premios, con trofeos da Olería de Buño. Boa parte deles serán escollidos polos propios protagonistas (xogadores, adestradores, directivos, afeccionados, xornalistas...) a través das súas votacións, para que sexan o máis representativos e realistas posible.\nComo novidade, este ano entregaremos oPremio ao Mellor Delegado, gracias á proposta da nova delegación de árbitros na comarca. Uns árbitros que volverán ter o seu protagonismo.\nAsí mesmo, a Gala volverá contar con dous momentos tremendamente emotivos, oPremio Abdoulaye e máis a lembranza a Álex Pombo.\nMoncho Paz , novas , ramon chao\nChao e Ramonet, o sábado en Vilalba\nRedacción.- O vindeiro sábado 27 de maio, a capital da Terra Chá acollerá as reflexións de Ramón Chao (Vilalba, 1935) e Ignacio Ramonet (Redondela, 1943), xornalistas galegos establecidos en Francia e dúas das figuras máis importantes do movemento antiglobalización.\nChao e Ramonet serán os convidados de honra do Instituto de Estudos Chairegos (IESCHA) e do xornal A Voz de Vilalba, nun acto que terá lugar ás oito do serán na Casa da Cultura e que tamén conta coa colaboración da plataforma cívica Amigos de Prisciliano. Será nun formato de charla-coloquio, baixo a moderación do xornalista Moncho Paz, nunha especie de conversa onde os asistentes poderán formular as cuestións que consideren oportunas.\nA súa presenza en Vilalba forma parte do proceso de reconciliación de Chao co seu pobo natal, onde regresou en abril de 2011 para participar nun acto de similares características organizado polas mesmas entidades. Posteriormente, visitou a capital chairega en novembro do mesmo ano, acompañado precisamente por Ramonet, para pronunciar a conferencia 'A explosión do xornalismo'. En maio de 2012 regresou co seu fillo maior, o coñecido músico Manu Chao, e en agosto de 2015 recibiu unha homenaxe popular, formando parte -xa para sempre- do Hectómetro Literario do Paseo dos Soños.\nRamón Chao naceu en Vilalba en 1935 e criouse tocando o piano na fonda que rexentaban os seus pais, onde adoitaban parar figuras como Cunqueiro ou Díaz Castro. Sendo bolseiro polo Concello de Vilalba e a Deputación de Lugo, trasladouse a Madrid para estudar piano, harmonía e bacharelato. De Madrid foise a París cando tiña vinte anos, con outra bolsa do Goberno español. Na capital francesa fíxose xornalista, entrando a traballar en Radio France “porque falaba galego”, segundo confesa, “pois buscaban un locutor que soubera música e portugués”.\nEn París, Ramón Chao dirixiu emisións radiofónicas na nosa lingua, que serían prohibidas por Franco, e foi correspondente da revista Triunfo. Tamén traballou na prensa e na televisión francesas e foi nomeado Cabaleiro das Artes e das Letras polo Goberno de Francia en 1991. Destacou como crítico Literario en Le Monde e polas súas colaboracións en Le Monde Diplomatique, publicación mensual dirixida polo xornalista Ignacio Ramonet. Conta no seu haber con máis de vinte libros, entre novelas e biografías, un deles escrito en galego, O Camiño de Prisciliano, con cuberta deseñada polo artista Miquel Barceló. Asemade, a súa novela El lago de Como, publicada en 1982, foi traducida ao galego en 2008. Na actualidade é o presidente da plataforma cívica Amigos de Prisciliano.\nNatural de Redondela (Pontevedra), Ignacio Ramonet medrou en Tánxer onde os seus pais, republicanos españois que fuxían de Franco, se instalaron en 1948. Estudou na Universidade de Bordeaux e regresou a Marrocos. En 1972 trasladouse a París, onde se iniciou como xornalista e crítico cinematográfico. É doutor en Semioloxía e Historia da Cultura pola École deas Hautes Études en Sciences Sociais (EHESS) de París e catedrático de Teoría da Comunicación na Universidade Denis-Diderot (París-VII).\nEspecialista en xeopolítica e estratexia internacional e tamén consultor da ONU, actualmente imparte clases na Sorbona de París. Dende 1990 ata 2008 foi director da publicación mensual Le Monde Diplomatique e a bimensual Manière de voir. É cofundador da organización non gobernamental Media Watch Global (Observatorio Internacional dos Medios de Comunicación) da que é presidente.\nUn editorial escrito en Le Monde Diplomatique durante 1997 deu lugar á creación de ATTAC, cuxa labor foi dedicar orixinalmente á defensa da taxa Tobin. Na actualidade dedícase á defensa dunha gran variedade de causas da esquerda política e ten como presidente de honra a Ignacio Ramonet. Foi tamén un dos promotores do Foro Social Mundial de Porto Alegre. É Doutor Honoris Causa da Universidade de Santiago de Compostela e da Universidade Nacional de Córdoba (Arxentina). Ignacio Ramonet foi galardoado en numerosas ocasións e é autor de varios libros, a maioría traducidos a diversas linguas.\nMarcial Valladares na lembranza\nO venres 26 de maio ás 20:30 h. No MOME (A Estrada) o profesor Xosé A. Fernández Salgado dará una conferencia sobre Marcial Valladares e terá lugar a proxección do vídeo da conmemoración das letras galegas na Estrada a este autor no 1970.\nAgasallarase aos asistentes co libro: "Marcial Valladares: biografía dun precursor no Rexurdimento galego”.\nUn bo e xeneroso Raúl Río\nNeste ano de Pondal, dese Ponteceso que nos agasallou aos chairegos con Alfonso Blanco Torrado, a Asociación Sociocultural Lareira de soños dos Vilares, ten decidido adicarlle a quinta edición do seu premio TRAPEIRO DE HONRA ao vilarego Raúl de Río.\nCoñecedor como ninguén da historia da súa parroquia e mesmo de Guitiriz e da Chaira, Raúl sempre está disposto a colaborarben calquer traballo e proxecto a prol da cultura ee das xentes desde o ámbito mais pequeno á utopía máis inalcanzable, sendo a súa casa en Euskadi como unha embaixada galega naquel seu outro país de acollemento e tendendo lazos entre ambos, o último este mes de maiocoa visita dea Xermolos a aquelas terras coa presentación do poemario do tamén vilarego André da Ponte, a campaña para salvar a casa de Díaz Castro, a proxección da curta A Chave de Bascuas e a inauguración da escultura adicada a Manuel María naquelas terras.\nRaúl é desas persoas silenciosas, que paseniñamente van tecendo co seu traballo unha labor da que non reclaman recoñecemento, pero que é necesária e mesmo imprescindíble. Raúl, ese amante da súa terra que como milleiros tivo que coller o camiño da emigración, levou con él a Euskadi, Galiza enteira e especialmente eses anacos que ten no núcleo do seu corazón: A Terra Chá do seu querido Manuel María, Guitiriz de Xermolos e os Vilares do seu amigo Díaz Castro. O pasado ano, Raúl foi distinguido tamén coa navalliña de Manuel María, ao que tanto apreciaba, acompañado de familiares e amigos que valoran o seu exemplo de amor e dedicación ao nóso aló onde se atope. Amante da cultura e das artes, ten realizado diversos e relevantes traballos escultóricos, artigos, pinturas e as súas cámaras recolleron ao longo dos anos importantes documentos fotográficos e audiovisuais de grande valor histórico. Pero detrás dese compromiso hai, sobre todo, un home "bó e xeneroso" ao que desta volta tamén os seus veciños poñen de exemplo con ese nomeamento deTrapeiro de Honra co que acompañará na memoria dos Vilares a Díaz Castro, a Romaría Labrega, Pepe de Cristos e Asunción dos Ares, testemuñas e protagonistas con Raúl Río da história que eles mesmo escriben con letras de ouro. Nos Vilares, somos debedores de Raúl e non se paga con este recoñecemento tanto amor pola parroquia, apenas o nóso agradecemento e o cariño colectivo da súa tribu de orixe, que ben gañado o ten.\nDe seguro, o seu amigo Pepe do Vilariño estará feliz con este recoñecento, e con él, numerosos amigos e veciños.\nGaliza precisa moitos Raúl Río.\n'A Lola' de Avelaíña Teatro o venres 26\nO Instituto de Estudos Chairegos, dentro dos actos programados co gallo das Letras Galegas organiza para o vindeiro venres 26 de maio ás oito e media do serán no Auditorio Municipal de Vilalba a representación teatral A LOLA, de Manuel Ayán, a cargo da compañía de teatro afeccionado de Pontevedra, Avelaíña Teatro.\nA obra quere simbolizar na Lola a todas aquelas mulleres que sobreviviron aos seus seres queridos, arrebatados polo terror franquista. Xoga con situacións no presente (situado a mediados dos anos 60) e co pasado (referencia á II República e aos tempos posteriores ao golpe militar de xullo de 1936).\nA trama céntrase na influencia que o golpe franquista tivo nas condutas de varias xeracións. Desta forma recréase o ambiente, os ideais e confrontacións entre dúas formas de entender a sociedade, os valores da tradición patriarcal fronte ao progreso e liberdade.\nDía dos medios en galego?\nA Xunta publicou o último día hábil do pasado ano a resolución das súas subvencións aos medios para promocionar a lingua galega. A resolución da subvención para medios integramente en galego suma 201.000 euros. As subvencións para medios\nxeralistas 1,6 millóns. Esta diferencia de importe prodúcese malia que en teoría as dúas liñas de subvención comparten un fin: apoiar a difusión de noticias en galego.\nA convocatoria de axudas para medios en galego crea unha serie de barreiras pola que na práctica case toda a prensa dixital e emisoras de Radio e TV en galego queda excluída. A diferencia é que só se conceden a medios con edicións en papel. Resultado: a prensa dixital en galego suma pouco máis 3.400 euros de axudas. Pola contra, a prensa en español supera amplamente o millón de euros por, supostamente, escribir en galego. E esas axudas son á marxe doutras axudas millonarias que perciben en base a distintos convenios co goberno galego durante todo o ano.\nO propio Carlos Casares, homenaxeado neste 2017, coincidiría na necesidade de\npreservar a lingua galega nos medios de comunicación, como así o recoñecía:\n“Escribo cunha clara conciencia política frente ao castelán, que é a lingua imposta. Esto téñoo moi claro. O bilingüismo non o acepto, ao máis podo disculpalo, e non sempre. Aínda non atopéi a ninguén que me poidera demostrar que o bilingüismo é politicamente válido. A lingua dos galegos é o galego e eu, dende o meu oficio de escritor, estóu a defender esa lingua con todas as miñas forzas e todos os meus coñecementos”.\nHomenaxes a Carlos Casares\nAs bibliotecas públicas da Xunta de Galicia celebran en torno ao 17 de maio a grande efeméride das Letras Galegas, que este ano rende homenaxe á dedicación ao libro, á cultura galega e á creación literaria do ourensán Carlos Casares. A variedade de actividades programadas polas bibliotecas autonómicas permite que persoas de todas as idades se acheguen á figura deste grande escritor e editor.\nO vindeiro día 18 de maio impartiranse dúas conferencias sobre Carlos Casares nas bibliotecas públicas da Coruña e Santiago, ambas as dúas ás 19,00 horas. Na Biblioteca Pública Ánxel Casal de Santiago Häkan Casares Berg lembrará a figura do seu pai, ofrecendo a súa visión familiar deste persoeiro das letras. Mentres, na Biblioteca Pública Miguel González Garcés da Coruña falará Gustavo Adolfo Garrido, secretario da Fundación Carlos Casares, que incidirá na actividade do autor como tradutor e os seus estudos sobre Ernest Hemingway.\nLugares de encontro, xogos e actividades\nOs rapaces poderán coñecer un pouco máis polo miúdo a Casares divertíndose cunha morea de actividades ao longo de todo o mes de maio. Nas bibliotecas da Xunta atoparán lugares de encontro, xogos, concursos, exposicións, propostas didácticas, contacontos, recitais e actividades musicais para lembrar que Casares foi un pioneiro da literatura infantil en galego. Por exemplo, a Biblioteca Pública Ánxel Casal organiza o Concurso de Carteis do Día das Letras Galegas para os nenos e nenas de tres a trece anos, que este ano chega á sétima edición. Os traballos depositaranse na biblioteca ata o 12 de maio. Os tres carteis máis creativos e orixinais recibirán premios e agasallos nun acto que terá lugar o día 18 de maio ás 18 horas. Todos os carteis presentados exhibiranse desde o 18 de maio ata o 16 de xuño na sala infantil da biblioteca. Esta exposición acompañará a dúas mostras bibliográficas de coleccións da biblioteca que poderán visitarse ao longo de todo este mes.\nO 16 de maio, véspera do Día das Letras Galegas, alumnos e alumnas de centros de Santiago de Compostela participarán no Gran xogo das Letras Galegas. Os rapaces indagarán na orixe e significado do día que rememora a publicación de Cantares gallegos de Rosalía de Castro, un 17 de maio do 1863, ao tempo que descubrirán interesantes datos sobre a vida e a obra de Casares.\nContacontos, mostras e música\nA Biblioteca Ánxel Casal completa a súa programación cos contacontos dos sábados 20 e 27 de maio, ás 12,00 horas, para nenos e nenas de tres a doce anos. No contacontos do día 20,As laranxas máis laranxas,o bardo Abelardo creará todo un espectáculo adaptando contos e obras de teatro infantil de Casares para contalos e cantalos acompañado da súa concertina. No último sábado de mes, Lisístrata rende homenaxe a Casares con historias Contadas coa súa voz e coa nosa palabra, de obras que chegaron a converterse nos clásicos da literatura de hoxe.\nNa Biblioteca Pública Miguel González Garcés da Coruña, os nenos e nenas de seis a doce anos poderán visitar durante todo o mes de maio unha mostra bibliográfica sobre Casares, completada cunha proposta didáctica permanente publicada en bloggit, o bloque da sala infantil.\nO sábado 20 de maio, ás 12,00 horas, a música de violín e os contos fabricados polo Contador de Contos con Efecto Retardado, combinará e entrelazará unha sarta de historias que se irán esfiando de vagariño nas que nenos e nenas de catro a once anos atoparanse coa invención,da man de Marisa Irimia,de cousas estrambóticas e imposibles. Rematarán os actos de homenaxe o sábado, 27 de maio, ás 12,00 horas, co contacontos ilustrado Os xoguetes de Clío. Os nenos e nenas a partir de tres anos emprenderán unha longa viaxe en tren, acompañados polo Correo do Vento, na que aparecerán mesturados distintos datos da vida de Carlos Casares e moitos dos seus personaxes.\n'Martes de Carnaval' chega a Ourense\nA xira do Centro Dramático Galego (CDG) coa súa produción Martes de Carnaval, de Valle-Inclán, chega á provincia de Ourense para ofrecer tres funcións no Barco de Valdeorras e en Ourense. A primeira destas citas foi co público barquense o pasado día 12. A seguinte terá lugar no Teatro Principal da cidade das Burgas, onde representará este espectáculo o venres 19, ás 11,00 horas, para centros escolares de Ourense e comarca, e o sábado 20, ás 20,30 horas, para público xeral.\nMarta Pazos dirixe esta proposta, que leva a escena por vez primeira en galego as obras de Valle-Inclán As galas do defunto e A filla do capitán. Un elenco de 10 actores e actrices (Iria Azevedo, César Cambeiro, Mercedes Castro, Anabell Gago, Miquel Insua, Alejandro Jato, Pablo Rivero Madriñán, María Roja, Machi Salgado e Sergio Zearreta) dálle vida aos máis de 30 personaxes que suman as dúas pezas, nun esixente traballo interpretativo e mesmo físico, que require tamén dunha gran rapidez e precisión técnica entre bambolinas.\nA primeira delas, As galas do defunto, está ambientada na época na que discorre a historia da Daifa e Juanito Ventoleira, situada nunha cidade portuaria galega en 1898, en plena resaca da guerra de Cuba. Pola súa banda, A filla do capitán traslada ao “Madrid moderno” a trama que Valle construíu a partir de dous acontecementos reais do seu tempo: o pronunciamento de Primo de Rivera en 1923 e o crime do Capitán Sánchez, famoso na prensa sensacionalista de 1913.\nMarta Pazos optou para esta produción por unha posta en escena limpa, ao servizo do particular universo creado polo gran autor arousán. Xunto co cadro técnico do CDG, contou para este fin cun equipo artístico integrado por destacados profesionais que veñen desenvolvendo as súas traxectorias teatrais en compañías de toda a península: Rut Balbís (movemento), Fernando Ribeiro (escenografía), Uxía Vaello (vestiario), José Álvaro Correia (iluminación), Hugo Torres (música e asesoría de dramaturxia), Esther Quintas Salgado (caracterización), Manuel Cortés (tradución), Rosa Moledo (asesoría lingüística), Ernesto Arias (traballo de palabra), Gena Baamonde (asistencia de dirección), José Faro “Coti” (asistencia de escenografía e iluminación), María Villas (asistencia de vestiario) e José Díaz (música e asistencia de produción).\nAs entradas para a representación do sábado 20 en Ourense, inserida no programa de abonos da temporada de teatro do Principal, as entradas poden mercarse xa na web entradas.ataquilla.com ou no teléfono 902 504 500. No despacho de billetes, estarán á venda o venres 19 de 12,00 a 14,00 h. e o sábado 20 de 12,00 a 14,00 e desde as 18,30 h. Os seus prezos oscilan entre os 10 e os 15 euros.\nA xira de Martes de Carnaval, que arrancou a pasada semana en Tui, continuará no mes de xuño na Coruña (días 2 e 3 no Teatro Rosalía Castro), Rianxo (día 9 no Auditorio Municipal), Valencia (día 11 no Teatre Principal, dentro do Festival Tercera Setmana), Pontevedra (día 15 no Auditorio Afundación) e Vigo (día 22 no Teatro Afundación).\nAdemais, e tras unha primeira estadía no Salón Teatro, sede do CDG en Santiago, onde se estreou o pasado 20 de abril, o espectáculo regresará a Compostela o 28 de xuño para a súa última quenda de representacións ata o 16 de xullo.\nProfesionais dos sectores audiovisual e musical, veciños e afeccionados de toda Galicia daranse cita do 24 ao 27 de maio no Festival de Cans, que presentou o programa da súa décimo cuarta edición. A Xunta de Galicia volve colaborar economicamente coa organización do certame, que se celebra na aldea do Porriño da que toma o seu nome.\nO director da Axencia Galega das Industrias Culturais (Agadic), Jacobo Sutil, e mais o delegado da Xunta en Vigo, Ignacio López-Chaves, acompañaron nesta presentación os responsables do certame que organiza a Asociación Cultural Arela e os representantes do resto de entidades e empresas colaboradoras.\nXunto co carácter lúdico e veciñal que converte este festival nun dos eventos culturais máis peculiares de todos os que cada ano se celebran en Galicia, o director da Agadic destacou tamén o papel de Cans como plataforma de difusión e impulso das realizadoras e realizadores galegos.\nEste ano son 16 as curtametraxes seleccionadas na sección oficial a concurso, da que a organización destaca a paridade numérica entre as pezas realizadas por mulleres e por homes, mentres que no apartado de animación presentaranse outras seis curtas cunha forte presenza de novos creadores. Ademais, os videoclips gañan protagonismo, con 19 traballos en competición.\nEn canto ás longametraxes, Cans estreará A historia dun satálite, de Also Sisters, e o documental sobre o naufraxio do Prestixe Mar de fondo, de Dani Guzmán, ademais de contar con Manane Rodríguez para afondar no proceso de realización do seu filme Migas de pan na sección Rebobinando, entre outras proxeccións.\nO Festival de Cans avanza, así mesmo, na súa aposta polo diálogo entre a música e o audiovisual, con propostas como a exhibición de Frágil equilibrio, gañador este ano do Goya ao mellor documental, acompañada dunha actuación de Uxía, intérprete do tema deste filme que estivo nomeado á mellor canción orixinal nestes mesmos premios.\nSeguindo neste apartado, o certame rescatará prezas audiovisuais do grupo Radio Océano, estreará o novo vídeo de Terbutalina e ofrecerá unha retrospectiva dos mellores clips de Eladio y los Seres Queridos. As tres bandas forman parte, igualmente, da carteleira de máis de 25 concertos que acolle o festival e na que se atopan outros grupos como León Benavente, Corizonas, Familia Caamagno, Adrián Costa & The Criers, Cora Sayers, Roger de Flor e Os Silvestres, Os Carunchos, Electric Feels, Escuchando Elefantes ou Trío Acivro.\nConvidados e homenaxes\nTamén son seccións habituais do festival o Coloquio na Leira, que este ano estará protagonizado polo cineasta Montxo Armendáriz, ou Fill@s de Cans e A que andas?, nas que se ofrece un avance de proxectos audiovisuais galegos que se atopan en diferentes fases de desenvolvemento e de produción.\nNo capítulo de homenaxes, o actor Miguel de Lira recibirá o Premio Pedigree, mentres que os chimpíns de prata irán para o director Jorge Coira e para o veciño de Cans Feliciano Bernárdez, “Xano”.\nTamén hai nomes ben coñecidos do audiovisual galego no xurado da sección oficial, integrado por Luisa Romeo, Mara Torres, José Antonio Quirós, Sonia Castelo, Diana Toucedo, Alfonso Zarauza e César Goldi.\nEsta ampla programación complétase con outras seccións habituais como MiniCans e Cans do futuro para o público infantil e xuvenil, a ruta CansSonoro con Xurxo Souto, a Can Parade para descubrir novos valores artísticos de Galicia ou a ollada gastronómica cara á sétima arte con Tapas de cinema, entre outras moitas actividades.\nHomenaxe a Rubén Vizcaíno\nGuitiriz celebra a un dos seus músicos máis internacionais.\nMañá, as 20,30, Xermolos organiza un encontró con Rubén Vizcaino, sen dúbida, o seu músico máis internacional, xa que nesta Festa das Letras a Real Filhamonía de Galicia estrea nos actos oficiais a súa música de “Formiga” de Carlos Casares, tamén lembrando a súa música de “O instante eterno” de Xosé Antonio Cascudo dedicada a Díaz Castro, xa que tamén estudioucomposición electroacústica e composición para cinema e televisión. Poeta e músico estudiou piano no conservatorio de Lugo e composición na "Escola de Altos Estudos Musicais de Galicia.\nO seu "Nocturno n. 1" para piano foi nominado para os "Hollywood Music in Media Awards 2013" na categoría de música clásica.Nesta proxección internacional remarcar a súa paixón pola música xaponesa para a que compuxo varias cancoóns para soprano e piano dedicado á rexión de Fukushima\nTrapeiro de honra 2017\nA Asociación Sociocultural Lareira de soños ven de decidir que Raúl Río Díaz será distinguido co Premio Trapeiro de Honra 2018 na súa quinta edición como vilarego exemplar, sumándose así a Xosé María Díaz Castro, a Romaría Labrega da Chaira, Pepe de Cristos e Asunción dos Ares, galardoados nas anteriores edicións. Raúl, distinguido tamén no 2016 coa Navalliña dee Manuel María, é un grande activista da mosa cultura e un home comprometido, amante das artes e das letras e un dos principais embaixadores de Diaz Castro e dos Vilares. Grande coñecedor da historia da parroquia permanente colaborador de iniciativas culturais e políticas na Terra Chá e en Euskadi. Fachendoso das súas orixes, non perde a oportunidade de organizar en Euskadi, a súa segunda patria, actividades e eventos relacionados con Guitiriz e Os Vilares. Socio fundador da Asociación Sociocultural Lareira de soños dos Vilares, a decisión unánime da asociación evidencia o cariño e recoñecemento xeral da veciñanza a este vilarego, obreiro, escultor, pintor, documentalista, fotógrafo, escritor e sobre todo grande persoa, e con grandes valores humanos.\nA figura de Raúl personaliza neste premio a homenaxe aos emigrantes daqueles anos 60 e 70 que se viron obrigados a sair a gañarse a vida polas dificultades de tempos escuros do franquismo abandoando o rural para buscar o sustento en zonas industrializadas pero tamén a todolos loitadores comprometidos coas súas orixes e coa súa cultura. Un premio que agradece a Raúl e a multitude de traballadores o seu amor pola patria e polo rural chairego e galego.\nData de Nacemento: 23 de xuño de 1950\nLugar de Nacemento: Os Vilares, Guitiriz (Lugo)\nEstudou Mestre Industrial, rama do metal, na Escola Politécnica de Lugo. Emigra en 1969 para Euskal Herria, onde traballou de peón de albanel, caldeireiro na construción e reparacións navais; de siderúrxico nos Altos Fornos de Biscaia, onde foi membro do Comité de Empresa desde 1985 até o seu peche e despois de siderúrxico na factoría de ArcelorMittal, na localidade biscaíña de Etxebarri, onde tamén seguiu de sindicalista até a súa xubilación.\nAficionado a fotografía, ás artes plásticas e as letras.\nBusto en granito de Xosé María Díaz Castro que se atopa na súa parroquia natal.\nBusto de Díaz Castro en escaiola na Casa das Palabras de Guitiriz .\nPlaca en baixo releve colocada na céntrica Rúa dos Foros de Barakaldo, na fachada da casa onde viviu don Ramón Cabanillas.\nBaixo releve de Castelao na Pena das Grallas dos Vilares.\nBaixo releve do demo na Pena das Grallas dos Vilares.\nManuel María. (Colectivo), Asociación Cultural Xermolos, 2001.\nCrítica e Autores. (Colectivo), Colección Biblioteca 120 Galega. La Voz de Galicia, 2002.\nTxiki - Haizea eta Sustraia. (Colectivo), Haizea eta Sustraia Kultur Elkartea, 2007.\nGabriel Aresti - Manuel María. Galegos en Bizkaia - Galiciarra Bizkaian. (Colectivo), Fundacións Fesga e Ipar Egoa, 2007.\nFundador, xunto con outros compañeiros, da Asociación Cultural Rosalía Castro de Barakaldo.\nSocio fundador da Asociación Sociocultural Lareira de soños dos Vilares.\nRealizador de numerosos audiovisuais da cultura e sociedade chairega.\nPublicou artigos de opinión en varios periódicos vascos como El Correo, Egin, Euskadi Información, Gara, así como en revistas editadas polos Centros Galegos e Casas de Galiza.\nEn Galiza escribe no periódico Terra Chá.Xa e nas revistas dixitais Terra e Tempo, Galiza Dixital e Sermos Galiza.\nPremio Navalliña de Manuel María 2016 da Irmandade Manuel María.\nCampionato de Europa de Tae Kwon-Do\nOs alumnoa da Escola de Tae Kwon-Do Moo Duk Kwan Gabriel Tembras Currás e Beatriz Felpeto Rodriguez participaron a pasada fin de semana na illa grega de Rodas coa selección nacional no I Campionato do Mundo de Tae Kwon-Do na praia así como no Campionato de Europa. Estes deportistas competian nas modalidades de tecnica individual e parellas asi como na modalidade de free style, tanto individual como parellas, obtendo nesta modalidade a medalla de Bronce en balas dúas competicións, Campionato do Mundo de Tae Kwon-Do na praia como no Campionato de Europa.\nCreus e Carrasco mañá en DIDAC\nJuan Creus (Cee, 1966) e Covadonga Carrasco (Ribadeo, 1965) comparten traballo profesional desde 1994 dentro da oficina CREUSeCARRASCOarquitectos. Xuntos editan RESINA (REvista de los Seres sIN Arquitectura) a través da súa web e en formato Caixa de Fichas. En 2016 foron merecedores do Premio Bienal Española de Arquitectura e Urbanismo BEAU e do Premio Galego de Arquitectura polo seu proxecto de Casa Chao en Corcubión. No mesmo ano o seu traballo de remodelación do porto de Malpica foi seleccionado por Carlos Quintáns e Iñaqui Carnicero para formar parte do pavillón español da Bienal de Venecia e mereceu o Ar + Emerging Architecture Award outorgado por Architectural Review e o RIBA. Entre os seus traballos máis destacados atópanse o edificio da Fundación Luis Seoane de A Coruña (Premio COAG de Rehabilitación 2005) e a súa intervención para a lonxa de Fisterra (Premio Enor de Arquitectura 2007). Juan Creus é ademais membro da Sección de Arquitectura do Consello da Cultura Galega desde 2007 e Profesor na ETSA e EICCP de A Coruña. É Codirector da revista O monografías do COAG. Covadonga Carrasco foi membro do ARCH de Santiago de Compostela (1997).\nOs soños na gaiola en concerto\nOs soños na gaiola en concerto. Partituras para banda de música, orquestra Orff e coro de Irene Amado, Antón Alcade e Rafael Collazo, e editado pola Casa-Museo Manuel María coa colaboracion do Concello de Rianxo e a axuda da Deputación da Coruña, foi presentado onte sábado ás 12.30 no auditorio de Rianxo.\nO traballo recollido é froito da experiencia educativa e musical desenvolta durante o curso pasado polo CEIP Ana Mª Diéguez e a Escola de Música de Rianxo sobre o poemario Os soños na gaiola de Manuel María. Entre outras, o libro-CD contén sete melodías gravadas en directo que se corresponden cos sete poemas seleccionados (A fouce, O meu barco, A roda-roda, O arco da vella, O río, O lobo e Caracol) ademais das partituras para banda de música, orquestra escolar e coro (guión da dirección e partes instrumentais) e redución para piano e voz.\nO son da zanfona “Carneifona”\nO son da zanfona “Carneifona”, gañadora do prestixioso premio da artesanía de Galiza Antón Fraguas, na sua X edición, puido ser escoitado este sábado, día 6, durante o transcurso do concerto que o Grupo de Zanfonas da Tradescola ofrecerá no auditorio da Casa-Museo Manuel María.\nO instrumento feito polo luthier de Outeiro de Rei, Xaneco, foi cedido pola Deputación da Coruña para esta ocasión tras a petición realizada pola Fundación Manuel Manuel de Estudos Galegos.\nO Grupo de Zanfonas da Tradescola, única escola de zanfona que mantén o estilo tradicional de cantar e tocar a zanfona, interpretará ás 20 horas todo un repertorio de cancións tradicionais, xunto a pezas doutros grupos que tocan ou tocaron a zanfona como Pablo Quintana, A Quenlla ou Fuxan os Ventos así como a musicalización de distintos poemas, entre outros, de Manuel María. O concerto é de balde.\nPresentación de 'O cuarto das abellas'\nOnte venres 5 de maio deu comezo en A Estrada a xeira de actos sobre as nosas letras que promove a Asociación Cultural "Vagalumes". O primeiro deses actos foi a presentación dunha obra que está a ter grande acollida da crítica e que é de autoría dunha escritora Estradense: “O cuarto das abellas” de Antía Otero.\nO acto tivo lugar no Museo da Madeira e Móbel (Mome) ás 20:30 horas e xunto coa autora estiveron a profesora Susana Aríns e a profesora e xornalista Chus Nogueira, ambas as dúas tamén poetas e escritoras.\nSobre este libro recollemos a análise de Fran P. Lorenzo: “Este libro nace da tensión entre o doméstico e o salvaxe. O tempo detense na formalina dos recordos e fai ecoar, nas celas da memoria, o misticismo indomábel de Emily Dickinson: «A morte –escribiu ela nunha carta– é inofensiva, coma unha abella, agás para aquelas que corren.» "O cuarto das abellas" é unha abellariza de palabras, unha estrutura pechada e inquietante na que Antía Otero esmelga o froito dunha poesía que é, no entanto, agre, sen almibres. Porque amarga é a verdade, o amor e todo aquilo que aquí doe pola súa certeza. A autora, entre un enxame de obreiras, adéntrase cautelosa na linguaxe e comparte connosco o seu fermoso acto de risco, o perigo-mel duns versos que, coma o veleno das abellas, proen e sandan á vez”.\nGandería, sociedade e lobo\nDesde O Xan, grupo de opinión sobre a xestión do lobo en Galicia, colectivo no que participa a AGCT, e a asociación Carballo Vivo de Friol, organizan hoxe nesa localidade a xornada"Gandería, sociedade e lobo: cara a coexistencia" .\nO obxectivo desta xornada céntrase na mellora da percepción do sector gandeiro sobre o lobo, en xeral, e sobre o seu impacto nas producións gandeiras, en particular; buscando mellorar o nivel de información do sector e da sociedade no seu conxunto, sobre aspectos tales como a ecoloxía, estado de conservación, métodos de prevención, lexislación, compensación e impacto mediático da especie. Sen dúbida, isto redundará nunha mellor cohabitación dos produtores extensivos co lobo, axudando a establecer mecanismos axeitados de cara a reducir o impacto e o conflito que rodea a coexistencia da gandería cos grandes carnívoros.\nDesenvolverase no centro Sociocultural de Friol.


RADIO ALTAMIRA NA HISTORIA\nESCOITA RADIO ALTAMIRA EN IVOOX\nMostrando publicacións desta data: 2021\nO prometido é débeda. Dixemos que ía haber cambios en Radio Altamira e aquí están. Temos nova mesa, ordenador, cascos e micros!!! Xa está todo instalado e agardando para poñelos a funcionar.\nPOÑÉNDOSE AO DÍA\nEstas semanas o profesorado do CEP Altamira tivo a sorte de formar parte dunha formación de radio escolar da man de Luís Losada, un dos integrantes do proxecto Rede Espora (escolas pola radio). Invitámosvos a pasar pola súa web, pois nela atoparedes moita e moi interesante información relacionada co mundo da radio escolar. Gustaríanos darlle as grazas a Luís polo seu traballo e bo facer. Abriunos novos camiños e infinidade de posibilidades que traerán cambios na nosa emisora escolar. Así que estade moi atentas e atentos porque pronto haberá novidades en Radio Altamira. Aquí vos deixamos algunhas imaxes da formación.\nVOLVE RADIO ALTAMIRA\nPOR FIN!!!! Temos o grande pracer de comunicarvos que este mércores 20 de outubro Radio Altamira volve comezar as emisións diarias no tempo do recreo. O lun farase o programa LUNS POLA MAÑÁ coas seccións: Aniversarios, Radio 3 (en colaboración co alumnado de 3º nivel), Chistes, Mitoloxía e (esporádicamente) Biblioteca. Presentado por Pierre e Leire. O marte poderedes escoitar MARTES A BORDO coas seccións: Animais, Radio Miúda (en colaboración co alumnado de 1º e2º nivel), Cociña e Saúde. Presentado por Eitan e Lara. O mércore soará HOXE MÉRCORES coas seccións: Robótica, O club de sexto (en colaboración co alumnado de 6º nivel), Adiviñas e Deportes. Presentado por Verónica e Miguel. O xove disfrutaredes de XOVES DE RECREO coas seccións: Videoxogos, A fiestra dos cuartos (en colaboración co alumnado de 4º nivel), Moda e Entrevistas. Presentado por Manuel e Sabela. O venres remataredes a semana con VENRES NAS ONDAS coas seccións: Xardinería, Quindo nas ondas (en colaboración co alum\nCon morriña apagamos os micrófonos de Radio Altamira pero só ata o próximo curso!\nChegamos ao último programa deste curso 2020/2021. Nel disfrutaredes de dous artigos escritos no obradoiro de Radio. Un sobre os Transformers, na voz de Xián e outro sobre os perigos da pesca con morte, conducido por José. Tamén poderedes escoitar a actuación estelar das rapazas e rapaces do obradoiro de pandeireta. Esperamos que vos guste. Radio Altamira · PROGRAMA 22\nxuño 02, 2021\nDesta volta podes escoitar ao alumnado da aula de 1º D. Ademáis, neste programa 21, atoparás unha sección especial da aula de inglés na que escoitarás aos nenos e nenas das clases de 3º C e 3º D. Por suposto, tampouco falta un artigo escrito no obradoirto de radio. Nesta ocasión, polo noso compañeiro Otto. Esperamos que vos guste! Radio Altamira · PROGRAMA 21\nÉ un pracer contar hoxe en Radio Altamira coas clases de 1º B e 1º C. Pero non só iso, o artigo co que nos agasalla hoxe a nosa compañeira Zaira chéganos dende a aula de música e fálanos das bandas sonoras!!!! Que programa tan interesante... A que estás esperando??? Dalle xa ao play! Radio Altamira · PROGRAMA 20\nNeste programa 19 poderedes escoitar ás rapazas e rapaces das aulas de 2º D e 1º A. Ademáis a nosa técnica Vera preparou un artigo moi interesante no obradoiro de radio sobre Frida Calo. Coma sempre acompañado da mellor música en galego. Sube o volume e a disfrutar! Radio Altamira 2 · PROGRAMA 19\nToca de novo cambio de técnicos en Radio Altamira. Presentámosvos as novas encargadas e encargados de facer soar as ondas de Radio Altamira nestas últimas semanas do curso. Benvidas e benvidos a Radio Altamira.\nNeste programa acompáñannos as aulas de 2º B e 2º C. Ademáis os rapaces e rapazas do obradoiro de radio fixeron unha investigación sobre Xela Arias, autora homenaxeada neste 2021 no día das letras galegas e con todos os datos recompilados puxeron en marcha o concurso "PASA PALABRA CO ALTAMIRA". Invitámosvos a escoitalo con atención. Pasaredes uns bos intres e aprenderedes moitas cousas sobre a vida e obra desta autora. A música do programa de hoxe está centrada no grupo musical María Fumaça, que teremos a sorte de poder escoitar en concerto para celebrar precisamente o 17 de maio, Día das Letras Galegas. Radio Altamira 2 · PROGRAMA 18\nDesta volta son as aulas de 3º D e 2º A as protagonistas do noso programa. Ademáis, a nosa compañeira Elena preparounos un artigo moi interesante sobre os lagartos. Coma sempre poderás escoitar nas ondas de Radio Altamira a mellor música en galego. Neste caso: Lucía Pérez, María Fumaça, Astarot e a banda sonora da serie de animación Dragon Ball. Radio Altamira 2 · PROGRAMA 17\nBenvidas e benvidos unha semana máis a Radio Altamira. Neste décimo sexto programa poderedes escoitar ás nenas e nenos das aulas de 3º B e 3º C e e desfrutar do artigo sobre a Terra que o noso compañeiro Adrián Lage preparou dende o obradoiro de radio. Por suposto, todo bañado coa mellor música, neste caso con pezas de A Roda, Ialma, Tiro na Testa e Marshmello. Radio Altamira 2 · PROGRAMA 16\nXa está aquí o PROGRAMA 15, dirixido polas nosas novas técnicas e técnicos e coa colaboración das aulas de 4º E e 3º A. Tamén atoparedes nel recomendacións das voluntarias e voluntarios de radio así como un fantástico artigo sobre a contaminación escrito no obradoiro de radio pola nosa redactora Sabela. E como non, a mellor música en galego. Neste caso poderedes escoitar a Ses, O sonoro Maxín e Rocío Varela. Radio Altamira 2 · PROGRAMA 15\nNOVAS TÉCNICAS E REDACTORAS\nPresentámosvos ao novo equipo de Radio Altamira, encargados e encargadas de que Radio Altamira siga soando na primeira metade deste terceiro trimestre. Benvidas!\nTes algunha dúbida, preocupación, problema, petición...? Lánzanos as túas consultas e Radio Altamia responde!! Presentámosvos neste programa número 14 o primeiro consultorio radiofónico de Radio Altamira. Esperamos que vos guste moito e que poidamos facer máis edicións. Sírvenos tamén este programa para despedir ao equipo de técnicos e redactores grazas ao que Radio Altamira se mantivo nas ondas neste 2º trimestre. Foi un pracer contar con elas e eles. Recordade que Radio Altamira sempre ten as portas abertas para vós. Radio Altamira 2 · PROGRAMA 14\nNeste programa poderedes escoitar s intervencións das aulas de 4º A, 4ºC e 4º D. Moitas grazas polo vosa colaboración compañeiros e compañeiras. Sempre é un pracer contar con vós en Radio Altamira. Radio Altamira 2 · PROGRAMA 13\nEste luns foi 8 de Marzo e Radio Altamira quixo sumarse ás reivindicacións de igualdade que se levan a cabo por todo o mundo. Ademáis tamén contamos neste programa coas aportacións das aulas de 5º D e 4º B que nos falan doutros temas ben interesantes. Non esquezamos que todos os días do ano son 8 de marzo. Libres, ceibes e unidadas contra o machismo e a prol dunha sociedade máis xusta. Radio Altamira · PROGRAMA 12\nO día de Rosalía de Castro merecía un programa especial de Radio Altamira e aquí está. Coa participación das aulas de 5º C e 5º E. Radio Altamira · PROGRAMA 11\nfebreiro 17, 2021\nAtención rapazada!!!! Xa está aquí o programa 10 coa intervención das aulas de 5º A E 5º B que nos falan das premonicións que fixeron ao longo da súa historia a serie de debuxos animados Os Simpsons e dos cambios que se levaron a cabo no noso centro para adaptarnos á era COVID. Tamén poderedes escoitar un artigo preparado polo equipo de radio sobre A Terra. E como non, unha chea de música. Nesta ocasión poderedes disfrutar dos grupos Ataque Escampe, Boyanka Kostova e Famila Caamagno. Radio Altamira · PROGRAMA 10\nfebreiro 10, 2021\nO 13 de febreiro celébrase o día mundial da radio e o CEP Altamira, coma sempre, quere aportar o seu pequeno gran de area participando nun programa especial que prepara Ponte nas Ondas. Aquí tedes o noso podcast explicando como é a nosa radio. Esperamos que vos guste. FELIZ DÍA DA RADIO!!! Radio Altamira · DÍA MUNDIAL DA RADIO\nfebreiro 03, 2021\nHoxe comezan unha serie de programas moi especiais nos que contaremos coa colaboración das aulas. Comezamos neste programa 9 coas aulas de 6º A e 6º E que nos contarán o conto "O lapis máxico de Malala" e nos falarán da 2º Guerra Mundial. Foi un pracer tervos en Radio Altamira compañeiras e compañeiros. Tamén podedes escoitar un artigo sobre as aves escrito polo equipo de radio. E por suposto moi boa música galega. Neste programa temos a Crema de Gaita, A banda da Loba e Aid. Subide o volume! Radio Altamira · PROGRAMA 9\nInterésavos saber quen é Einstein? Recopilar novos datos que quizais non coñecedes sobre o ciclismo? Ou aprender moitas cousas sobre os guepardos? Dalle a reproducir porque este é o programa que estabas buscando! Radio Altamira · PROGRAMA 8\nxaneiro 20, 2021\nO primeiro programa dos novos integrantes de Radio Altamira no que nos falan de fútbol, aves e coches e por suposto cun montón de boa música. Anímate a escoitalo! Radio Altamira · PROGRAMA 7\nNOVIDADES NA EMISORA\nComezamos o 2º trimestre e con el chega o cambio de locutores e locutoras de Radio Altamira. Presentámosvos ás voces que vos acompañarán durante todo este trimestre. Seguro que o farán xenial.\nRadio Altamira en IVOOX


Tras máis de seis anos de espera, o corredor verde de Novo Mesoiro será unha realidade este verán. A alcaldesa, Inés Rey, presentoulles esta tarde á veciñanza e mais ás e aos escolares do barrio o proxecto para a creación dunha senda natural entre as rúas Ribeira Sacra e Fragas do Eume.\nA alcaldesa comprometeuse a recuperar o proxecto do corredor verde, para o que as veciñas e veciños cederan os terreos, despois dunha reunión celebrada hai uns meses en que a asociación veciñal lle pediu á alcaldesa a creación dunha zona de lecer para o barrio.\nA alcaldesa lembrou na xuntanza desta tarde que o corredor é unha demanda histórica da veciñanza que despois de moitos anos o Goberno local que encabeza logrou desbloquear. "Un proxecto que ten como obxectivo crear un espazo verde, garantir a accesibilidade a todas as persoas e mellorar a seguridade viaria", sinalou a rexedora.\nNa actualidade, a parte central xa posúe unha zona peonil cun xogo de ramplas e escaleiras que resolven as conexións a distintas cotas coas rúas. Agora trazaranse novos camiños dun pavimento brando que conectarán o espazo central cos parques infantís xerando un paseo en medio dun xardín natural.\nPlantaranse especies vexetais e árbores de porte baixo, como arces, photinias ou camelios, co fin de ocultar as traseiras dos garaxes existentes e mellorar as vistas desde as xanelas dos edificios que dan ao corredor verde.\nPara Rey, a creación deste espazo vai na liña que segue o Goberno local de facer protagonista a todo os barrios, de crear novos espazos para o paseo e a convivencia, recuperar zonas abandonadas e aumentar as zonas verdes que poñan en valor os barrios: "É necesario seguir traballando, proxectando e investindo en barrios consolidados para mellorarmos as condicións de vida da cidadanía atendendo as demandas veciñais, escoitando e recollendo as súas propostas".


Cinco cousas sobre o Centro Xove da Almáciga | CENTRO XOVE\nDespois desta primeira experiencia coas inscricións nos cursos, xa nos decatamos de que tedes algunhas dúbidas con respecto ó que facemos no Centro Xove da Almáciga, os nosos cursos e a forma de participar no día a día deste espazo. Pero non vos preocupedes, estamos aquí para axudar! Velaquí cinco cousas sobre o Centro Xove da Almáciga que se cadra non sabías.\nEsta foi a nosa primeira oferta de formación para o Centro Xove da Almáciga 🙂\nDe que vai este proxecto do Centro Xove?\nSomos un centro de formación e ocio orientado á mocidade, con idades comprendidas entre os 16 e os 35 anos, dependente da Concellería de Mocidade do Concello de Santiago de Compostela. Contamos cunha programación de cursos, eventos, concertos e espazos para aquelas organizacións sen ánimo de lucro que queiran facer algo por aquí; tamén ofrecemos as nosas instalacións de balde para usos puntuais, xa que este é un espazo que brinda un servizo público (iso sí, só cousas orientadas á mocidade). Toda a información sobre nós está dispoñible nesta ligazón, pero isto é un bo resumo.\nLogo… o Centro Xove da Almáciga é só da mocidade?\nBueno, máis ou menos. Como sinalamos, os nosos cursos están orientados a un público de entre 16 e 35 anos, mais os espectáculos e eventos que ofertamos son para todo o mundo: calquer persoa pode vir. Se tes menos de 16 anos ou máis de 35, non desesperes: podes solicitar igualmente participar nos cursos de formación… aínda que só poderás participar se sobran prazas. Lembrade que os nosos compañeiros de Centros Socioculturais teñen unha oferta ampla para outras idades, nós estamos orientados case en exclusiva á mocidade! No futuro tentaremos ampliar ata 40 anos, pero non podemos prometer nada aínda\nMolades. Como podo apuntarme ós cursos?\nEstamos encantados de que veñades a formarvos ó Centro Xove da Almáciga. Os nosos cursos son de balde íntegramente subvencionados pola Concellería de Mocidade a través do Concello de Santiago de Compostela, polo que non tedes que pagar nada por participar. Traballamos con profesionais de primeiro nivel, apostando pola calidade máis que pola cantidade na nosa oferta. Se queres estar ó tanto do que andamos a facer, o mellor é que visites a miúdo a nosa páxina web ou a nosa comunidade no Facebook, pois son as vías que empregamos para comunicar as nosas novas. Xa que estás, non deixes de darlle a gústame, así imos xuntando xentiña!\nComo podo consultar a vosa programación?\nSe tes curiosidade pola programación do Centro Xove da Almáciga, podes acceder á mesma en liña a través desta ligazón. Nese apartado da web procuraremos ter todo ben organizadiño para que ninguén se perda, de xeito que se cancelasemos un evento ou introducimos algunha novidade, sempre estará dispoñible en Internet. Lembra que, ó tratarse dunha vista do noso calendario en Google, sempre podes sincronizar os eventos no teu dispositivo se contas coa aplicación Google Calendar.\nQueres contactar co Centro Xove da Almáciga?\nNon te cortes, encantados de atenderte! Se queres consultar algunha dúbida, propoñernos unha idea de curso ou calquer outra cousa que queiras dicirnos, podes empregar este formulario de contacto, chamarnos ó 681 601 920 ou mesmo deixarnos un WhatsApp. Agradecemos que compartas esta entrada polas túas redes sociais, de maneira que cheguemos a moita xente. Graciñas!\ncentro xove almaciga\ncentro xove almaciga santiago\ncentro xove de creacion cultural\ncentro xove de creacion cultural da almaciga\nEntrada anterior Curso de expresión corporal, danza e ritmo corpóreo en Santiago de Compostela\nEntrada siguiente Listas de inscritos da primeira programación nos cursos do Centro Xove


Unha sentenza amplía a 2024 o prazo para solicitar a suspensión da prescrición da presunta fixación ilegal de prezos por parte de varias industrias lácteas.\nphoto_camera Vacas nunha explotación leiteira (Xunta).\nUnha sentenza do Tribunal de Xustiza da Unión Europea (TXUE) vén de abrir a porta a que miles de gandeiras e gandeiros galegos reclamen compensacións polas prácticas ilegais de fixacións de prezos dalgunhas empresas lácteas durante os anos 2000 e 2013, o coñecido como 'cartel do leite'.\nEn concreto, a sentenza do Alto Tribunal europeo amplía até o 11 de xullo de 2024 o prazo para solicitar a suspensión da prescrición do presunto delito, o que supón cinco anos desde que a Comisión Nacional dos Mercados e da Competencia (CNMC) multase as empresas lácteas por supostamente pactar os prezos de compra do leite en orixe.\nAs explotacións galegas reclamarán as perdas polos baixos prezos do leite\nAsí o explicaron en rolda de prensa o secretario xeral de Unións Agrarias (UUAA), Roberto García, e o secretario de Acción Sindical, Félix Porto, na que cifraron en 27.000 o número de gandeiras e gandeiros na Galiza que se poderían sumar aos algo máis de 5.000 que xa tiñan presentada a suspensión da prescrición antes dos prazo dun ano inicialmente previsto e despois prorrogado pola irrupción da pandemia da Covid.\nEn palabras do secretario xeral de UUAA, trátase dunha "boa noticia para o sector produtor", que se vén sumar a outras recentes sentenzas que veñen a confirmar que "non só non está prescrita a acción, senón que o tempo para solicitar a suspensión da prescrición comeza a contar en 2019", e non en 2015, como pretendían as industrias lácteas en virtude a unha resolución anterior á multa da CNMC.\nA nova xurisprudencia da Unión Europea fai que calquera demanda que se teña presentado a este respecto, mesmo as que se vaian presentar, fágao en tempo e forma. Incluso posibilita recurso naqueles casos en que fose desestimada por terse notificado fóra do prazo, como aconteceu nunha recente sentenza en Lugo, que obrigaba o titular da explotación a asumir as costas do proceso, no canto de recibir o que cobraron de menos naqueles anos polo leite que venderon ás industrias.\nAs reclamacións galegas, que representan 70% das tramitadas no Estado, teñen agora máis visos de prosperar, o que podería levar a industria a negociar unha saída extraxudicial.\nDe momento, as demandas contra o 'cartel do leite' non chegaron aos xulgados do mercantil, xa que antes diso a Audiencia Nacional se ten que pronunciar sobre os recursos presentados por unha asociación industrial e oito das firmas implicadas á sanción de Competencia.\nSegue a indefensión\nDesde a Federación Rural Galega (Fruga) valoraron en declaracións a Nós Diario esta nova sentenza, que consideran "positiva" en tanto que permite máis gandeiras e gandeiros galegos reclamar polos danos patrimoniais do 'cartel do leite'.\nPola súa parte, a secretaria xeral do Sindicato Labrego Galego (SLG), Isabel Vilalba, á espera de coñecer en detalle a sentenza, celebra en declaracións a este xornal que se recoñeza a necesidade do sector de resarcirse polos prexuízos, máis lamenta que a situación de "indefensión" continúa, xa que desde as Administracións "seguen sen tomar medidas" para pór freo a determinadas "prácticas abusivas" da industria.\nFruga leite UUAA Sindicato Labrego Galego CNMC


Manuel Cendán | jueves, 25 de abril de 2019, 01:24\nste vindeiro domingo non acaba a campaña, realmente é o día en que comeza a das municipais do 26 de maio. Será moi interesante saber como vai influír o resultado das eleccións xerais e a sorte que vaian a sufrir os diversos partidos. Mais, cando en Ferrol hai unha morea de grupos que pretenden ter opcións para sentarse na nova Corporación.\nTodo apunta a que Rey Varela vai ter que redeseñar a súa estratexia electoral por xogar a ser o Rivera que quere pescar polo centro, alén da dereita e na dereita. O certo é que lle poden restar Lavodrama, os abascales e, moito máis, o seu ex secretario xeral, o señor Langtry.\nNa esquerda, espérase a novidade que representa un candidato socialista moi crítico coa política municipal, destes últimos anos. Porque, basicamente, aí está o miolo: un goberno dun PP débil, ou o socialista Ángel Mato que, desde a esquerda, busca amplos consensos por Ferrol.